MERUNGKAI CABARAN MEDIA DALAM ARUS DIGITAL

Dunia hari ini menyaksikan kepesatan kandungan maklumat menguasai kebanyakan apa yang kita rancang dan laksanakan dalam pemikiran dan perbuatan seharian. Tidak keterlaluan jika dikatakan bahawa teknologi maklumat berjaya mengubah pemikiran masyarakat dengan menampilkan pelbagai isu dan penerokaan ilmu baru dari semasa ke semasa.

Rangkaian maklumat ini sebenarnya hasil “penjajahan minda” terbesar dalam kalangan pengguna siber dan masyarakat dunia. Ia berpunca daripada agenda negara barat yang berniat meluaskan pemikiran budaya yang mencerap pengertian kebebasan manusia berkomunikasi antara satu sama lain.

43 tahun lalu, ahli sosiologi, Marshal McLuhan pernah mengandaikan persekitaran dunia media dan sosial terangkum dalam suatu perkampungan global (Global Village). Persekitaran ini menurut pakar pengurusan Jepun, Kenichi Ohmae adalah suatu penaklukan maklumat tidak terbatas atau tidak bersempadan. Inilah persekitaran teknologi maklumat yang kita alami hari ini.

Namun begitu, dalam kerancakan menikmati teknologi pantas dan canggih, sering kali pengguna dunia siber ini terlupa bahawa mereka terjebak dalam lambakan kandungan maklumat siber yang boleh memberi implikasi positif atau sebaliknya kepada mereka.

Sumbangan positif boleh dilihat dari segi percambahan idea-idea baru, rangkaian ilmu pengetahuan yang bernilai infiniti atau tidak berpenghujung dan membina hubungan komunikasi mantap tanpa sempadan.

Sebaliknya, lambakan kandungan maklumat mengundang pelbagai masalah psikologi, emosi dan gangguan kepada prinsip kehidupan seperti masalah ketagihan Internet, kemurungan individu, kecelaruan identiti akibat tidak dapat membezakan di antara kehidupan realiti dan penyamaran dunia virtual serta jenayah siber.

Dalam hal ini, kita terpaksa menghadapi pelbagai implikasi negatif yang “menyerang” rentak pemikiran masyarakat kita apabila kebanyakan daripada masyarakat kita terpedaya dengan anasir-anasir jenayah yang berpunca daripada penyalahgunaan kandungan siber.

Banyak negara maju pada masa kini sedang mengkaji mekanisme untuk mengawal pengaruh negatif kandungan maklumat siber yang banyak mendatangkan kerosakan di negara-negara mereka. Selain daripada penguatkuasaan peraturan, mereka mencuba pendekatan berbeza iaitu memberi kesedaran kepada masyarakat untuk menapis kandungan maklumat tersebut berpandukan kepada kematangan dan rasional fikiran.

Dengan kaedah sedemikian, masyarakat menjadi agen penting dalam menentukan tapisan penerimaan lambakan maklumat yang diperolehi mereka setiap masa.

Dalam konteks Malaysia, sejak Internet bertapak pada akhir 1996, pelbagai cabaran dihadapi oleh kerajaan dan pengguna teknologi ini yang kemudiannya mengundang kepada penggubalan undang-undang siber pada tahun 1998 di negara ini.

Salah satu akta yang menjadi teras kepada undang-undang siber itu ialah Akta Komunikasi dan Multimedia (Akta 588). Akta ini menunjukkan sikap proaktif kerajaan untuk menghadapi gelombang teknologi maklumat yang pantas dan berupaya memberi ancaman kepada dunia kehidupan masyarakat sekiranya tidak dibendung.

Sikap optimistik kerajaan menubuhkan Suruhanjaya Komunikasi dan Multimedia (SKMM) rentetan daripada fenomena itu membuka ruang kepada masyarakat pengguna media baru, menikmati teknologi canggih itu dengan berhemah.

Sejak Malaysia memperkenalkan mekanisme amalan penapisan maklumat media iaitu pengawalseliaan kendiri (self-regulation), masyarakat pengguna media diberi  pendidikan merangsang sikap berhemah bagi mengawal impak kandungan media secara berhemah.

Kod Kandungan ini bertujuan untuk menjadi panduan kepada pihak media dan pengguna menerbitkan kandungan media yang bersesuaian dengan estetika budaya dan peradaban masyarakat majmuk negara ini dan menjadi tanda aras kepada sistem kawalan kandungan media yang membolehkan pemain industri media menghasilkan kandungan media tempatan bermutu tinggi, sesuai untuk tontotan pengguna negara ini dan mencerminkan kemurnian identiti nasional.

APAKAH KANDUNGAN JELIK YANG TERTERA DALAM KOD KANDUNGAN

Bagi menjelaskan kategori dan klasifikasi kandungan jelik itu, ia ada dinyatakan dalam Seksyen 211 Akta Komunikasi dan Multimedia iaitu kandungan yang mengandungi unsur perkhidmatan aplikasi kandungan, kandungan sumbang, lucah, palsu, mengancam atau dengan niat untuk mengacau, mendera, mengugut atau mengganggu mana-mana orang.

Pelanggaran di bawah seksyen itu akan menyebabkan seseorang yang melanggar suatu kesalahan dan apabila disabitkan boleh didenda tidak melebihi  RM50,000 atau dipenjarakan tidak melebihi setahun.

BAGAIMANA MENGAWAL SELIA KANDUNGAN MEDIA

Sebagai anggota masyarakat yang prihatin terhadap penularan kandungan media, kita harus mempunyai daya keprihatinan untuk menilai sama ada kandungan itu bersesuaian atau tidak terhadap diri kita dan estetika pengamalan budaya.

Sekiranya kandungan media atau kandungan maklumat yang terhidang di hadapan kita tersebut bersifat jelik dan tak bersesuaian, maka kita boleh membuat aduan kepada SKMM atau CMCF untuk membolehkan pihak-pihak berkuasa itu menyiasat, mengambil tindakan dan menghukum media yang bertanggungjawab menyiarkan maklumat sebegini.

Dalam kes seperti penularan kandungan fitnah atau jelik boleh diheret ke muka pengadilan, apatah lagi jika kandungan itu menyentuh hal-hal sensitiviti negara.

Dengan cara itu, kita akan dapat menyaring maklumat mengikut acuan  persepsi dan budaya masyarakat kita, sekali gus dapat memelihara kemurnian peranan media dalam kalangan masyarakat di negara ini.

Justeru, menjadi suatu tanggungjawab penting bagi setiap anggota masyarakat untuk memastikan bahawa kita harus prihatin setiap masa dengan apa juga bentuk kandungan media dan kandungan maklumat yang dihidangkan kepada kita.

Tanpa menyelidik dan memantau kandungan itu boleh mendatangkan kemudaratan kepada masyarakat kita, pihak media atau penyedia maklumat dalam media siber akan sewenang-wenangnya menggunakan pengaruh mereka untuk mengekspoitasikan maklumat terbabit untuk kepentingan mereka.

Pendidikan dan kesedaran menangani penyelewengan dan eksploitasi maklumat haruslah dikembangkan ke semua pihak, termasuklah di bangku persekolahan lagi.

Generasi ketiga seharusnya dibimbing untuk mempraktikkan sifat keprihatinan memilih bahan bacaan atau bahan media bersifat positif, memberi faedah dan mengekalkan unsur moral yang baik dalam kalangan anak-anak muda.

Kematangan memilih bahan-bahan media seperti ini seharusnya dikongsikan bersama ahli keluarga dan golongan pendidik di sekolah mahupun di Institusi-institusi pengajian tinggi negara.

Dengan harapan sebegini, kita boleh menyaksikan kelestarian pemurnian kandungan media dan maklumat yang boleh memimpin generasi akan datang dalam mempertahankan prinsip kehidupan dinikmati pada hari ini. — AlHijrah Online


JAKIM BANGUNKAN PLATFORM ALTERNATIF UNTUK AKSES APLIKASI HIJRAH DIRI

TAIPING: Aplikasi Hijrah Diri yang dibangunkan oleh Jabatan Kemajuan Islam Malaysia (JAKIM) akan mempunyai platform digital sendiri bagi membolehkan ia boleh terus beroperasi.

Menteri di Jabatan Perdana Menteri (Hal Ehwal Agama) Datuk Idris Ahmad berkata, usaha itu dibuat selepas perbincangan dengan pihak Google tidak memberi perkembangan positif.

“Kita sudah berbincang dengan pihak Google, namun nampaknya mereka masih berkeras untuk membuang aplikasi itu,” katanya.

Beliau berkata demikian kepada media selepas Majlis Penyerahan Sumbangan Ihya’ Ramadhan 1443h di Dewan Bunga Raya Changkat Jering, Taiping, hari ini.

Menurut Idris, beliau mahu aplikasi yang diperkenalkan oleh JAKIM bersama Yayasan Ihtimam Malaysia itu terus beroperasi kerana aplikasi itu untuk kebaikan iaitu mengajak golongan lesbian, gay, biseksual dan transgender (LGBT) kembali kepada fitrah diri.

Katanya, aplikasi itu bertujuan menarik manusia kembali kepada fitrah diri apatah lagi menjelang bulan Ramadan yang mulia.

Pada 9 Mac lalu, aplikasi Hijrah Diri telah dilancarkan bagi memantau golongan LGBT untuk kembali kepada fitrah masing-masing.

Aplikasi itu mengandungi wirid al-ma’thurat, doa dan zikir terpilih yang warid daripada Nabi Muhammad SAW, kertas kerja berkaitan isu LGBT menurut perspektif Islam serta tazkirah dalam bentuk audio selain mengandungi kisah penghijrahan individu yang meninggalkan perlakuan homoseksual.

Namun, aplikasi tersebut telah dikeluarkan daripada Google Play selepas mendapat maklum balas negatif daripada pihak-pihak tertentu yang mendakwa ia merupakan satu bentuk ‘conversion therapy’ atau terapi penukaran. –AlHijrah Online


LAPAN TERMASUK LIMA KANAK-KANAK TERBUNUH DALAM SERANGAN UDARA RUSIA DI IDLIB

IDLIB: Sekurang-kurangnya lapan orang awam, termasuk lima kanak-kanak, terbunuh semalam dalam serangan udara Rusia di Idlib di barat laut Syria, kawasan di mana tindakan keganasan adalah dilarang, demikian menurut agensi pertahanan awam tempatan.

Agensi berita Anadolu melaporkan pemantau pesawat penentang Syria berkata, pesawat tempur itu menyerang bandar Saraqib serta Maar Shoreen, Babeela dan Jawbas.

Serangan di Jawbas menyebabkan lapan terbunuh, termasuk lima kanak-kanak, demikian menurut sumber agensi pertahanan White Helmet.

Lebih 1,300 orang awam terkorban dalam serangan di kawasan zon de-eskalasi walaupun perjanjian dicapai antara Ankara dan Moscow pada September 2018.

Lebih sejuta rakyat Syria berpindah ke sempadan Turki ekoran  serangan berterusan itu.

Sejak konflik berdarah meletus di Syria pada 2011, Turki menerima lebih 3.6 juta pelarian Syria, menjadikannya negara penerima jumlah pelarian tertinggi di dunia. — Terjemahan AlHijrah Online


2,072 EKOR HAIWAN KORBAN DI MASJID, SURAU DI WILAYAH PERSEKUTUAN

KUALA LUMPUR: Sejumlah 2,072 ekor haiwan akan dikorbankan di masjid dan surau di Wilayah Persekutuan Kuala Lumpur, Putrajaya dan Labuan.

Haiwan korban itu meliputi 1,739 ekor lembu, 12 ekor kerbau, dan 321 ekor kambing.

Menurut Jabatan Agama Islam Wilayah Persekutuan (JAWI) ibadah korban dibenarkan untuk dilaksanakan di masjid dan surau dengan syarat mematuhi garis panduan yang ditetapkan oleh Jabatan Veterinar.

“Masjid Wilayah Persekutuan akan melaksanakan ibadah korban selepas solat sunat Hari Raya melibatkan 10 ekor lembu,” kata JAWI.

Sementara itu jabatan agama tersebut turut memaklumkan waktu solat sunat Aidiladha 1444H di masjid, surau Jumaat dan surau di Wilayah Persekutuan Kuala Lumpur dan Putrajaya adalah pada 8.15 pagi.

Manakala bagi waktu solat bagi Wilayah Persekutuan Labuan pula adalah pada 8.00 pagi.

“Teks khutbah boleh dimuat turun di laman sesawang rasmi JAWI,” jelas jabatan agama itu. — AlHijrah Online


GURU ANTARA LIMA DITAHAN TERBABIT LTTE

KUALA LUMPUR – Lima lagi individu termasuk seorang guru ditahan kerana disyaki terlibat dalam mempromosi, menyokong, memiliki bahan dan menyalurkan dana membabitkan Harimau Pembebasan Tamil Eelam (LTTE).

Penahanan terbaharu itu menjadikan jumlah keseluruhan tangkapan berkaitan LTTE sejak Khamis lepas ialah 12 orang.

Ketua Penolong Pengarah Bahagian Counter Terrorism (E8) Cawangan Khas Bukit Aman, Datuk Ayob Khan Mydin Pitchay berkata, kelima-lima suspek berusia 26 hingga 52 tahun itu ditahan dalam operasi bermula 10 pagi semalam di Selangor, Melaka dan Pulau Pinang.

Mengulas tangkapan pertama di Teluk Panglima Garang, Selangor beliau berkata, polis menahan seorang guru sebuah sekolah di Banting kerana memiliki bahan-bahan serta menyokong kumpulan pengganas LTTE.

“Operasi di Durian Tunggal, Melaka pula polis menahan seorang pegawai eksekutif sebuah perbadanan dan ahli majlis perbandaran kerana bertindak sebagai penganjur majlis sambutan hari perwira LTTE tahun lepas,” katanya pada sidang media di Bukit Aman di sini hari ini.

Beliau berkata, dua lagi lelaki yang bekerja sebagai pekerja kilang dan penyelia keselamatan ditahan di Bukit Mertajam, Pulau Pinang.

“Kedua-dua suspek ini juga memiliki bahan-bahan pengganas LTTE. Siasatan mendapati lima individu yang baru ditahan ini sering berinteraksi dengan tujuh suspek yang ditahan sebelum ini,” katanya.

Ayob Khan berkata, kesemua mereka ditahan selama 28 hari untuk siasatan mengikut Akta Kesalahan Keselamatan (Langkah-Langkah Khas) 2012 (SOSMA) bermula hari ini.

“Bagi tujuh suspek yang ditahan sebelum ini mereka dibenarkan berjumpa peguam esok,” katanya mengulas dakwaan kesemua suspek yang ditahan sebelum ini dinafikan hak mereka.

Khamis lepas, tujuh individu termasuk dua ahli Dewan Undangan Negeri ditahan mengikut SOSMA selepas disyaki terlibat dengan kumpulan pengganas LTTE.

Kumpulan LTTE disenarai sebagai kumpulan pengganas di Malaysia sejak 2014.

LTTE yang diketuai V Prabhakaran mencetuskan pemberontakan pemisah untuk mewujudkan wilayah autonomi Tamil Eelam di utara negara pulau itu apabila golongan majoriti Sinhala dikatakan menindas masyarakat Tamil iaitu kumpulan minoriti. — BERNAMA


MENANG DUA KERUSI PARLIMEN DORONG ANWAR LEBARKAN RENTAK TAWAN TAMBUN

KUALA LUMPUR: Presiden PKR Datuk Seri Anwar Ibrahim menjelaskan pemindahannya ke kerusi Parlimen baharu berikutan keyakinan dua kerusi yang pernah disandangnya sebelum ini dapat meneruskan rentak kemenangan.

Bekas Ahli Parlimen Permatang Pauh dan penyandang kerusi Parlimen Port Dickson itu berkata pemindahan ke kerusi Parlimen Tambun pada Pilihan Raya Umum ke-15 (PRU-15) diputuskan selepas kajian dilakukan di kawasan tersebut.

“Saya telah meninggalkan suatu gelanggang yang sudah kukuh. (Parlimen) Permatang Pauh bagi saya sudah kukuh dan (Parlimen) Port Dickson dalam beberapa tahun ini saya telah berikan perhatian sangat banyak.

“(Jadi) saya hendak kukuhkan dan harus tawan kawasan baru untuk memenangi dan menawan negara,” katanya dalam rakaman audio yang dikongsikan kepada media menerusi kumpulan WhatsApp di sini hari ini.

Pada pengumuman calon PKR semalam, Anwar, yang juga calon Perdana Menteri Pakatan Harapan (PH) disahkan bertanding di kerusi Parlimen Tambun dan dijangka bertembung penyandang kerusi itu Datuk Seri Ahmad Faizal Azumu yang juga Timbalan Presiden Bersatu.

Seramai 72 calon ditampilkan PKR untuk bertanding kerusi Parlimen pada PRU-15.

Malah pada majlis pengumuman calon itu, Timbalan Presiden PKR, Rafizi Ramli berkata Anwar sedang mendahului di Parlimen Tambun, berdasarkan tinjauan dan semakan terperinci dilaksanakan parti itu.

Sementara itu, mengulas mengenai kenyataan bekas Naib Presiden PKR, Tian Chua hari ini yang memberi amaran bahawa langkah PKR menggugurkan beberapa ahli Parlimen menjelang PRU15 boleh menjejaskan parti, Anwar yang juga Pengerusi PH menegaskan tidak semua pemimpin daripada parti itu perlu diketengahkan sebagai calon PRU-15.

Beliau berkata muka-muka baharu termasuk golongan generasi baharu perlu diberi peluang untuk bertanding pada pilihan raya tersebut.

“Saya ingin tegaskan (kepada) Tian Chua, tidak semua perjuangan itu harus melalui jalur pilihan raya. Kita perlukan sokongan tokoh-tokoh lama ini dalam parti untuk terus bimbing anak-anak muda,” katanya.

Menurut laporan media, Tian Chua memberitahu terdapat ramai dalam kalangan ahli parti itu kecewa dengan keputusan yang telah dibuat pucuk pimpinan dalam memilih calon-calon untuk bertanding di beberapa kerusi dalam pilihan raya kali ini.

Antara bekas Ahli Parlimen PKR yang tidak akan mempertahankan kerusi mereka termasuk Maria Chin Abdullah (Petaling Jaya), R Sivarasa (Sungai Buloh), Tan Yee Kew (Wangsa Maju), June Leow (Hulu Selangor), Johari Abdul (Sungai Petani) dan Chan Ming Kai (Alor Setar).–AlHijrah Online


25 PERATUS PENDUDUK PALESTIN MENGANGGUR

RAMALLAH: Kadar pengangguran di Palestin berada pada paras 25 peratus pada hujung 2019, iaitu sedikit peningkatan berbanding 2018, demikian lapor Xinhuanet memetik kaji selidik dikeluarkan semalam.

Menurut kaji selidik tenaga kerja yang diterbitkan Biro Statistik Pusat Palestin, kadar pengangguran di Gaza adalah 45 peratus berbanding 15 peratus di Tebing Barat, manakala kadar pengangguran bagi lelaki di Palestin adalah 21 peratus, berbanding 41 peratus bagi perempuan.

Menurut kaji selidik itu, umur pengangguran anak muda adalah di antara 19 dan 29 tahun bagi pemegang sijil diploma dan ke atas mencecah 52 peratus, dengan 68 peratus bagi perempuan dan 35 peratus bagi lelaki.

Majoriti majikan di pasaran tempatan adalah dalam sektor perkhidmatan, termasuk industri telekomunikasi, kesihatan dan pendidikan, kata laporan itu.

Kaji selidik itu juga menyatakan jumlah rakyat Palestin bekerja di Israel dan penempatan Israel adalah sekitar 133,000 orang pada 2019. — Terjemahan AlHijrah Online


EMPAT KES COVID-19 BAHARU, GAZA ISYTIHAR PERINTAH BERKURUNG 48 JAM

GAZA CITY: Susulan pengesanan empat kes baharu COVID-19 di Gaza, Palestin, pihak berkuasa tempatan mengisytihar perintah berkurung selama 48 jam.

Keputusan sedemikian julung kali dikuatkuasakan di wilayah itu.

Kesemua jangkitan berkenaan membabitkan sebuah keluarga di kem pelarian al-Maghazi.

Memetik agensi berita Turki, Anadolu, ia kes pertama yang direkodkan berlaku dalam populasi awam.

Sebelum ini kes COVID-19 yang dilaporkan di Gaza hanya melibatkan mereka yang dikuarantin di pusat kuarantin selepas pulang dari luar negara.

Berikutan empat kes baharu ini, siasatan dijalankan bagi mengesan punca jangkitan dan penutupan sepenuhnya dikenakan di kem al-Maghazi itu.

Manakala perintah berkurung yang dikenakan di seluruh wilayah itu akan menyebabkan semua perniagaan, sekolah, masjid dan kedai makan ditutup sepenuhnya.

Setakat ini terdapat 109 kes COVID-19 di pusat kuarantin di Gaza, dengan 72 daripadanya telah pulih.

Hanya satu kes kematian direkodkan, melibatkan seorang wanita yang mempunyai masalah kesihatan. — AlHijrah Online / Nadzirah Sharingat


KORONAVIRUS: KOREA UTARA KETATKAN PEMERIKSAAN TERHADAP PELAWAT ASING

SEOUL: Korea Utara mengetatkan pemeriksaan terhadap pelawat asing sebagai sebahagian usaha mencegah novel koronavirus, lapor agensi berita Yonhap memetik media negara itu pada Isnin.

Menurut Agensi Berita Pusat Korea (KCNA), semua pelawat yang datang selepas 13 Jan perlu melalui pemeriksaan ketat dan saringan kesihatan yang menyeluruh.

Kementerian Kesihatan Korea Utara “mengambil langkah yang perlu tepat pada masanya untuk menyekat penularan wabak penyakit itu,” tambah KCNA.

Pihak berkuasa kesihatan Pyongyang turut menyeru penduduk meningkatkan tahap kebersihan dan mengamalkan langkah-langkah pencegahan lain.

Baru-baru ini, Korea Utara menutup semua laluan udara dan kereta api merentasi sempadannya dengan China dan semua orang asing yang tiba di negara itu melalui China perlu dikuarantin selama sebulan.

Di samping itu, pada minggu lalu Korea Utara melancarkan sistem kecemasan negara. Setakat ini, tiada kes koronavirus dikesan di  Korea Utara.

Di China, virus itu telah meragut lebih 300 nyawa dan menjangkiti kira-kira 15,000 orang.

Korea Utara mempunyai infrastruktur perubatan agak terhad. Disebabkan itu menurut pakar, Pyongyang mengambil langkah-langkah persediaan yang perlu, kerana jika virus berkenaan tersebar di Korea Utara ia mungkin sukar untuk dikawal. — BERNAMA


DATUK ABDUL AZIZ JUSOH DILANTIK KP JAKIM BAHARU

KUALA LUMPUR: Jabatan Kemajuan Islam Malaysia (JAKIM) hari ini mengumumkan pelantikan Datuk Abdul Aziz Jusoh sebagai Ketua Pengarah JAKIM berkuatkuasa 15 Januari 2021.

Lantikan Abdul Aziz bagi menggantikan ketua pengarah sebelum ini, iaitu Allahyarham Datuk Paimuzi Yahya yang meninggal dunia pada 8 Oktober 2020.

Abdul Aziz yang merupakan anak kelahiran negeri Kelantan sebelum ini menjawat jawatan Timbalan Ketua Pengarah (Operasi) JAKIM.

Beliau berkelulusan Ijazah Sarjana Muda Pengajian Islam (Kepujian) dari Universiti Kebangsaan Malaysia dan memiliki Sijil Kaunseling dan Pengurusan Agama dari Muslim College London.

Surat pelantikan Abdul Aziz sebagai Ketua Pengarah JAKIM baharu telah disampaikan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri pagi tadi.

Menurut Zulkifli, pemilihan Abdul Aziz berdasarkan justifikasi antaranya berkhidmat di JAKIM selama lebih 34 tahun dan berpengalaman luas dalam perkhidmatan awam khususnya pentadbiran Hal Ehwal Islam, dan berintegriti tinggi dengan rekod bersih serta cemerlang sepanjang perkhidmatan.

Beliau juga kata Zulkifli, diterima baik oleh rakan strategik utama JAKIM dalam kalangan Jabatan Agama Islam Negeri (JAIN), agensi-agensi agama di bawah Jabatan Perdana Menteri (Hal Ehwal Agama), dan juga warga JAKIM.

“Dengan kelayakan dan pengalaman luas beliau dalam pentadbiran Hal Ehwal Islam di Malaysia, kerajaan yakin bahawa beliau mampu untuk menerajui JAKIM sebagai Agensi Hal Ehwal Islam peringkat Persekutuan.

“Ini bagi menjunjung Titah Diraja Kebawah Duli Yang Maha Mulia Seri Paduka Baginda Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah sempena pembukaan Penggal Ketiga Parlimen ke-14 yang mahu Kerajaan mewujudkan pentadbiran agama Islam yang inklusif, progresif, membentuk hubungan etnik dan agama yang harmoni, menyantuni kemanusiaan dan peradaban ke arah kesejahteraan sejagat,” kata Zulkifli dalam kenyataan hari ini.

Tambaj Zulkifli, doa dan harapan pihak kerajaan agar pelantikan Ketua Pengarah yang baharu ini dapat memacu JAKIM ke arah memperkasa peranannya sebagai agensi Hal Ehwal Islam di peringkat Persekutuan yang kompetitif dan berdaya saing di peringkat global. – AlHijrah Online


ADVOKASI MEDIA PASCA COVID-19

Kita telah menghampiri dua bulan cabaran dan dugaan “berperang” dengan wabak yang telah mengakibatkan jangkitan 1/3 daripada populasi dunia.

Hampir seluruh dunia terkesan dengan masalah kesihatan kritikal, kepincangan ekonomi dan krisis sosial berterusan buat jangka masa dua tahun akan datang.

Dalam konteks negara kita, Perintah Kawalan Pergerakan (PKP) dari PKP1, PKP2 hingga PKP3 telah membuktikan bahawa negara kita mampu membendung penularan wabak berbahaya ini walaupun program-program sekatan pergerakan diperkenalkan kerajaan menempuh kesukaran dan kesulitan menguruskan sistem peradaban manusia ke satu amalan norma baru yang juga bakal menjadi tunggak kepada sistem perabadan manusia hari ini dan akan datang.

Sudah pastinya PKP 4 kali ini pula menampilkan pelaksanaan amalan rutin sosial masyarakat akan mengalami anjakan paradigma yang menuntut disiplin, keperihatinan dan kesungguhan setiap anggota masyarakat memelihara kebersihan, keselamatan dan kesihatan pada tahap optimum tanpa kompromi.

Pengamalan norma baru ini disifatkan Perdana Menteri kita, Tan Seri Muhyiddin Yassin sebagai satu amalan baru yang akan mengubah landskap kematangan cara masyarakat berfikir, melakukan sesuatu dan menilai tahap keselamatan dan kesihatan masing-masing sepanjang menjalani kehidupan dalam era digital hari ini dan pasca PKP.

Berkait dengan hal ini, advokasi media dan komunikasi menjadi suatu keutamaan bagi menentukan amalan norm baru pasca Covid-19 dapat memimpin minda masyarakat menjadi lebih baik, matang dan menjalani kehidupan dengan lebih disiplin.

Dalam erti kata lain,peranan media berstrategik bagi menyokong tindakan kerajaan mengubah minda masyarakat kita berfikir dan melaksanakan peranan mereka mengikut nilai nilai norma baru ini harus diberi perhatian khusus.

Media harus memainkan tanggungjawab sosial tanpa mementingkan keuntungan komersil untuk mendidik masyarakat menjalani nilai-nilai norma baru menerusi pendekatan seperti berikut;

• Membantu melancarkan kempen-kempen advokasi sosial yang memberi gambaran baru terhadap amalan-amalan norma baru, termasuklah menjana nilai-nilai kehidupan bermasyarakat dengan lebih positif, tanpa menyisihkan praktis budaya komuniti yang kita amalkan.

Media harus berupaya mengasingkan persepsi negatif masyarakat yang beranggapan nilai-nilai pembudayaan norma baru ini akan menjejaskan kepercayaan mereka terhadap amalan keagamaan atau amalan tradisi masyarakat kita.

•Membantu menerapkan sifat keperihatinan masyarakat memacu amalan pengawalseliaan kendiri dari segi penjagaan kesihatan, kebersihan dan mendidik masyarakat membuat keputusan positif terhadap penjagaan amalan kendiri.

•Sejajar dengan lonjakan kedudukan Malaysia dalam Indeks Kebebasan Media sebanyak 22 anak tangga ke paras kedudukan 101 daripada 180 negara baru-baru ini, media haruslah mengambil peluang untuk mendidik masyarakat kita menilai sebaran berita-berita palsu dan yang bersifat propaganda untuk mengabuli mata mereka bagi mengundang konflik dan kontroversi berkaitan amalan-amalan norma baru pasca Covid-19 nanti.

Ini termasuk melaksanakan program banteras berita-berita palsu berkaitan dengan keselamatan negara, persengketaan kaum atau apa sahaja yang boleh mengundang kemudaratan kepada pemikiran dan perlakuan masyarakat kita.

•Pendekatan budaya siber yang memacu penggunakan teknologi maklumat digital hari ini mencerminkan bahawa masyarakat harus berubah dan mengalihkan strategi mereka menggunakan teknologi komunikasi secara lebih cekap, efisyen dan berupaya menyalurkan sumber maklumat dengan lebih pantas dan berpengaruh.

•Kerajaan,menerusi Suruhanjaya Komunikasi dan Multimedia Malaysia (SKMM) harus menubuhkan Pusat Advokasi Maklumat Kebangsaan yang berfungsi untuk membantu dan mendidik masyarakat mengamalkan pengawalseliaan kendiri dan membuat keputusan penelitian kendiri terhadap maklumat-maklumat yang tular di media sosial serta menggalakkan lebih banyak penyaluran maklumat positif terhadap amalan norma baru. — AlHijrah Online

Penulis adalah penganalisis politik dan sosial serta pensyarah kanan komunikasi dari Universiti Putra Malaysia (UPM).

Artikel disunting Syed Azwan Syed Ali.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


LIMA PAKEJ PROJEK LEBUH RAYA KOTA BHARU-KUALA KRAI DALAM PEMBINAAN

KOTA BHARU: Lima pakej dalam Projek Lebuh Raya Kota Bharu-Kuala Krai sedang dalam pembinaan manakala dua pakej lagi sudah siap sepenuhnya, kata Pengerusi Jawatankuasa Kerja Raya, Infrastruktur, Pengangkutan dan Utiliti Kelantan Datuk Azami Mohd Nor.

Beliau berkata projek pembinaan sepanjang 66.88 kilometer (km) yang dipecahkan kepada tujuh pakej itu, menelan kos RM2.33 bilion.

“Pakej 1B iaitu Pasir Hor ke Kadok dan Pakej 2A iaitu Kadok ke Ketereh sudah siap sepenuhnya dan telah digunakan.

“Sementara Pakej 2B iaitu Ketereh ke Kok Lanas masih dalam peringkat pembinaan dan kemajuan bagi pakej ini berdasarkan jadual sudah 100 peratus, namun yang sebenar masih 80 peratus. Pakej ini berjalan dalam tempoh denda iaitu RM30,000 sehari,” katanya.

Beliau berkata demikian ketika menjawab soalan Datuk Seri Md Alwi Che Ahmad (BN-Kok Lanas) pada persidangan Dewan Undangan Negeri (DUN) Kelantan di Kota Darulnaim, hari ini.

Bagaimanapun, Azami berkata Jabatan Kerja Raya sudah mengeluarkan pengakuan kerja tidak siap kepada pihak kontraktor yang terlibat

“Bagi pakej 3B iaitu dari Kampung Berangan Mek Nab ke Kampung Keruh ia dahulunya merupakan pakej lebuh raya rakyat membabitkan 10 km dan sudah diserahkan kepada kerajaan Persekutuan untuk disiapkan.

“Kerajaan pusat sudah bersetuju mengambil alih pembinaan namun tanpa hutang. Kita berhutang sebanyak RM60 juta dan kita berharap jasa baik kerajaan supaya mengambil projek berkenaan termasuk dengan hutang,” katanya.

Menurutnya bagi pakej 2C (Kok Lanas-Machang) dan 3A (Machang ke Bukit Tiu) pula dijangka siap pada 5 Mac 2026 kerana mengalami kelewatan 44 peratus daripada tempoh yang ditetapkan.

“Bagi pakej 3C dari Kampung Keruh ke Kuala Krai pula kemajuan kerja bagi pakej ini adalah 6.23 peratus dan dijangka siap pada 26 Dis 2025,” katanya.–AlHijrah Online


KANAK-KANAK RENTUNG DALAM KEBAKARAN

LAHAD DATU: Seorang kanak-kanak lelaki berusia sembilan tahun maut selepas ditemui rentung dalam kebakaran melibatkan dua rumah di Kampung Tanjung Labian, Sungai Bilis, di sini hari ini.

Kejadian berlaku kira-kira jam 11 pagi tadi melibatkan mangsa Abu Bakar Ash Siddiq Rajesh yang gagal menyelamatkan diri selepas terperangkap dalam salah sebuah rumah tersebut.

Menurut Ketua Balai Bomba dan Penyelamat (BBP) Lahad Datu, Penolong Penguasa Bomba, Sumsoa Rashid, pihaknya menerima panggilan kecemasan pada jam 11.05 pagi.

Katanya, seramai lapan anggota dan pegawai bersama jentera dari Pasukan Bomba Sukarela (PBS) Felda Sahabat dikerah ke lokasi kejadian sejauh 120 kilometer dari BBP Lahad Datu.

“Sebaik tiba, terdapat dua rumah jenis tidak kekal musnah akibat kebakaran namun pasukan bomba tidak melakukan tindakan pemadaman kerana api sudah dipadam sepenuhnya oleh PBS Felda Sahabat.

“Mayat mangsa kanak-kanak itu ditemui dalam keadaan rentung dan mengikut pemerhatian awal, mayat mangsa berada di kedudukan bahagian ruang tamu rumah berkenaan,” katanya.

Difahamkan ketika kejadian mangsa dipercayai berseorangan di rumah manakala kedua ibu bapanya keluar ke Bandar Lahad Datu.

“Mayat kemudian diserahkan kepada pihak polis untuk siasatan lanjut dan operasi ditamatkan pada jam 2.40 petang,” katanya.—AlHijrah Online


Pertempuran Penduduk Palestin dengan Israel

GENTING GAZA, 18 Februari –
Sekurang-kurangnya 19 penduduk Palestin cedera dalam kejadian pertempuran di
sempadan Gaza-Israel, semalam.

Jurucakap Kementerian Kesihatan
Gaza, Ashraf al Qedra berkata, seorang mangsa turut cedera parah dalam insiden
di utara Genting Gaza itu.

Awal pagi semalam, tentera Israel
dilaporkan membedil di pos pemerhati milik Hamas berhampiran sempadan Tel Aviv
kononnya sebagai serangan balas terhadap roket dilancarkan ke selatan wilayah
tersebut.

Tiada kecederaan dilaporkan dalam
insiden itu.

Ketegangan di sempadan Genting
Gaza dan Israel semakin meningkat sejak protes Great March of Return
bermula pada Mac lalu. – Sinar Harian


KWSP UMUM BUTIRAN PENGELUARAN KHAS RM10,000 DALAM MASA TERDEKAT – TENGKU ZAFRUL

KUALA LUMPUR: Butiran mengenai pengeluaran khas simpanan persaraan Kumpulan Wang Simpanan Pekerja (KWSP) sehingga RM10,000 yang diumumkan Perdana Menteri Datuk Seri Ismail Sabri Yaakob hari ini akan diperincikan oleh KWSP dalam masa terdekat.

Menteri Kewangan Tengku Datuk Seri Zafrul Tengku Abdul Aziz dalam satu kenyataan berkata KWSP juga akan mengumumkan langkah-langkah yang perlu bagi menangani isu dana persaraan ahlinya yang telah berkurangan.

Perdana Menteri dalam satu sidang media khas hari ini berkata kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik COVID-19.

Ismail Sabri berkata walaupun keputusan itu sukar dibuat kerana melibatkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Beliau, bagaimanapun merayu kepada pencarum supaya mengekalkan simpanan mereka kecuali keadaan benar-benar mendesak dan berharap mereka membuat pertimbangan sewajarnya sebelum melakukan pengeluaran.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik itu melanda negara dua tahun lepas.

Tiga program pengeluaran khas KWSP itu merupakan pengeluaran prapersaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP).—AlHijrah Online


4,186 JAWATAN TETAP TAMBAHAN KKM MULAI JUN

PUTRAJAYA: Sebanyak 4,186 jawatan tetap tambahan diwujudkan di Kementerian Kesihatan Malaysia (KKM) dengan lantikan akan dibuat bermula Jun ini.

Menteri Kesihatan, Khairy Jamaluddin berkata, jumlah itu melibatkan 3,586 pegawai perubatan, 300 pegawai pergigian dan 300 pegawai farmasi akan dilantik ke KKM.

Katanya KKM dalam mesyuarat Jemaah Menteri pada 19 Januari lalu membentangkan satu memorandum yang membincangkan tawaran baharu berhubung keperluan perjawatan tetap tambahan serta hala tuju pelaksanaan inisiatif bagi menangani isu berkaitan pegawai perubatan, pergigian dan farmasi kontrak.

“Dalam mesyuarat ini, jemaah Menteri bersetuju sekurang-kurangnya 1,500 jawatan tetap Pegawai Perubatan, Pegawai Pergigian dan Pegawai Farmasi diwujudkan di KKM pada setiap tahun mulai 2023 hingga 2025,” katanya dalam sidang media, hari ini.

Selain itu katanya, jemaah Menteri juga bersetuju supaya 800 jawatan tetap Pakar Perubatan dan 70 Pakar Pergigian diwujudkan di KKM pada setiap tahun mulai 2023 bagi menampung keluaran pakar perubatan tetap di fasiliti kesihatan di bawah KKM.

Khairy berkata, melalui keputusan terbaharu ini, sekurang-kurangnya 8,686 perjawatan tetap tambahan membabitkan pegawai perubatan, pegawai pergigian dan pegawai farmasi akan diwujudkan sepanjang tempoh 2022 sehingga 2025.

Jelasnya 800 lagi lantikan tetap untuk pegawai perubatan dan 70 pegawai pergigian boleh dibuat pada setiap tahun bagi mengisi kekosongan yang ditinggalkan oleh pegawai perubatan yang akan dilantik menjadi pakar perubatan.–AlHijrah Online


PENGASUH DITAHAN DISYAKI DERA KANAK-KANAK DUA TAHUN

KUALA LUMPUR: Polis menahan seorang pengasuh sebuah pusat jagaan kanak-kanak di Bandar Sri Permaisuri, Cheras di sini semalam, kerana disyaki mendera seorang kanak-kanak perempuan di bawah jagaannya.

Ketua Polis Daerah Cheras ACP Zam Halim Jamaluddin berkata suspek yang merupakan wanita  tempatan berumur 28 tahun didapati melakukan perbuatan terbabit terhadap mangsa yang berusia dua tahun sehingga cedera di kepala dan tangan.

Zam Halim berkata bapa mangsa telah membuat laporan polis di Balai Polis Salak Selatan kira-kira 11.28 pagi semalam.

“Wanita berkenaan ditahan selepas datang menyerah diri di Ibu Pejabat Polis Kontinjen Kuala Lumpur pada 1 tengah hari, hari yang sama.

“Suspek ditahan selama 24 jam bagi membantu siasatan mengikut Seksyen 31 (1)(a) Akta Kanak-Kanak 2001 dan telah dibebaskan dengan jaminan polis,” katanya dalam kenyataan hari ini.

Beliau berkata orang ramai yang mempunyai maklumat tentang kejadian itu boleh menghubungi Hotline Polis Cheras menerusi talian 03-9284 5050/ 5051 dan Hotline Polis Kuala Lumpur 03-2115 9999.

Hari ini, tular dua video masing-masing berdurasi seminit 10 saat dan 56 saat melalui Facebook memaparkan seorang wanita mencederakan seorang kanak-kanak perempuan di sebuah pusat jagaan kanak-kanak.–AlHijrah Online


BEIJING ‘TENGGELAM’ DALAM DEBU

BEIJING: Ibu kota China, Beijing diselubungi kegelapan akibat debu tebal dan pasir kesan daripada ribut dan angin kuat dari gurun Gobi.

Agensi Meterologi tempatan menyifatkan ia ribut pasir terburuk dalam tempoh sedekad yang mencetuskan suasana kekuning-kuningan di seluruh bandar.

Pihak berkuasa Beijing terpaksa mengeluarkan isyarat kuning pagi tadi berikutan ribut pasir telah tersebar dari Mongolia ke wilayah-wilayah China seperti Gansu, Shanxi dan Hebei, yang terletak di luar Beijing.

Indeks kualiti udara Beijing juga mencapai tahap maksimum melepasi 500 pagi tadi dengan jarak penglihatan juga tidak sampai satu kilometer.

Manakala trafik di jalan-jalan raya sibuk, dengan kenderaan terpaksa menyalakan lampu sepanjang masa.

Negara itu lazimnya dilanda ribut pasir sekitar Mac dan April, berikutan tiupan angin dari gurun Gobi selain faktor pemusnahan hutan dan hakisan tanah di utara China. — AlHijrah Online


ANWAR HADIRI PERHIMPUNAN AGUNG UMNO

KUALA LUMPUR: Perdana Menteri Datuk Seri Anwar Ibrahim menghadiri Perhimpunan Agung UMNO 2023 di Pusat Dagangan Dunia (WTC) Kuala Lumpur, pagi ini.

Ketibaan Anwar yang berpakaian baju Melayu biru muda dan bersongkok pada 9.05 pagi disambut Presiden UMNO yang juga Timbalan Perdana Menteri Datuk Seri Dr Ahmad Zahid Hamidi serta barisan kepimpinan UMNO.

Kehadiran Anwar yang juga Pengerusi Pakatan Harapan dan Presiden PKR kemudian diiringi Ahmad Zahid untuk naik ke pentas dan duduk bersebelahan dengan beliau serta disambut tepukan gemuruh para perwakilan yang hadir.

Anwar turut dilihat mengibarkan bendera Sangsaka Bangsa ketika lagu rasmi UMNO “Bersatu Bersetia Berkhidmat” dimainkan.

Turut  hadir Timbalan Perdana Menteri Datuk Seri Fadillah Yusof yang juga Ketua Whip Gabungan Parti Sarawak (GPS), Setiausaha Agung DAP Anthony Loke, Presiden Warisan Datuk Seri Mohd Shafie Apdal dan presiden-presiden parti yang mendukung Kerajaan Perpaduan.

Ini adalah Perhimpunan Agung UMNO pertama dihadiri Anwar selepas beliau dipecat daripada UMNO pada 1998 ketika memegang jawatan Timbalan Presiden parti itu. — Alhijrah Online


RADZI MENANG PARLIMEN PUTRAJAYA, TEWASKAN TENGKU ADNAN

PUTRAJAYA: Naib Presiden Bersatu Datuk Dr Radzi Jidin yang bertanding atas tiket Perikatan Nasional (PN) pada Pilihan Raya Umum ke-15 (PRU15), menang di kerusi Parlimen Putrajaya dengan majoriti 2,310 undi.

Beliau yang memperoleh 16,002 undi menewaskan penyandang empat penggal kerusi itu, Datuk Seri Tengku Adnan Tengku Mansor dari Barisan Nasional (BN) yang mendapat 13,692 undi.

Empat lagi calon kerusi itu iaitu Dr Noraishah Mydin Abdul Aziz dari Pakatan Harapan mendapat 5,988 undi, manakala Datuk Mohd Rosli Ramli (Pejuang) meraih 878 undi.

Dua calon Bebas Lim Fice Bee pula memperoleh 20 undi, manakala Samsudin Mohamad Fauzi meraih 63 undi.

Pengumuman itu dibuat Pegawai Pengurus Pilihan Raya Putrajaya Shamshul Joehari Zainal Mokhtar di pusat penjumlahan undi di Dewan Kompleks Kejiranan Presint 9 di sini.

Ini merupakan kemenangan pertama Radzi, 45, dalam PRU, selepas kalah ketika bertanding di Parlimen Ketereh pada PRU14 yang lepas.

Ditemui pemberita selepas pengumuman itu, beliau berkata ini merupakan kemenangan untuk semua warga Putrajaya dan jentera PN yang telah bekerja keras dalam PRU15.

“Terima kasih kepada semua pengundi, ini kerja keras untuk pastikan misi yang dianggap mustahil berjaya… ia era baharu Putrajaya,” katanya.

Parlimen Putrajaya, yang merupakan kawasan pusat pentadbiran Kerajaan Persekutuan, mempunyai pengundi berdaftar berjumlah 42,881 orang. –AlHijrah Online


BUBAR DUN: AMIRUDIN DIJANGKA MENGADAP SULTAN SELANGOR PADA MINGGU KETIGA, KEEMPAT JUN

SHAH ALAM: Menteri Besar Selangor, Datuk Seri Amirudin Shari akan menghadap Sultan Selangor, Sultan Sharafuddin Idris Shah, pada minggu ketiga atau keempat bulan depan bagi memohon perkenan pembubaran Dewan Undangan Negeri (DUN).

Amirudin berkata permohonan itu akan dibuat sebelum DUN terbubar secara automatik pada 25 Jun ini.

“Sebab ini antara persefahaman kami Menteri-menteri besar iaitu pada minggu ketiga dan keempat bulan Jun,“ katanya kepada pemberita selepas majlis pengiktirafan Malaysia Book of Records (MBOR), di sini, hari ini.

Enam negeri yang akan melaksanakan Pilihan Raya Negeri (PRN) pada tahun ini ialah Selangor, Pulau Pinang, Negeri Sembilan, Kedah, Kelantan dan Terengganu.

Dalam pada itu, mengenai pembahagian kerusi antara Pakatan Harapan (PH) dan Barisan Nasional (BN) di Selangor, beliau berkata tujuh daripada 56 kerusi masih dalam perbincangan untuk dimuktamadkan.

Terdahulu, Amirudin, mewakili Perbadanan Kemajuan Pertanian Selangor (PKPS), menerima pengiktirafan MBOR menerusi jualan ayam dan telur ayam bersubsidi terbesar semasa penganjuran Jualan Mega Ehsan Aidilfitri, bulan lalu.

Beliau berkata Jualan Mega Ehsan Aidilfitri adalah program jualan dengan kuantiti terbesar yang pernah PKPS anjurkan dan merupakan sebahagian daripada program Jelajah Ehsan Rakyat (JER).

Menteri Besar berkata sejak JER dilaksana bermula September tahun lalu hingga bulan ini, PKPS telah membelanjakan sebanyak RM37 juta dan memberi penjimatan sebanyak RM18 juta kepada lebih dua juta penduduk di negeri itu.

Amirudin berkata JER pada tahun lalu telah merekodkan jualan sebanyak 30,000 ekor ayam dan 10,712 papan telur ayam sepanjang dua hari program berlangsung dan akan diteruskan dengan kolaborasi bersama dengan Program Jualan Rahmah, seawal bulan depan dengan jangkaan tambahan jumlah produk makanan.

JER dilaksanakan bertujuan untuk meringankan beban rakyat dalam mendepani kenaikan harga makanan dengan menawarkan jualan harga 30 peratus lebih rendah daripada harga pasaran semasa.–AlHijrah Online


Serangan pengganas: Lebih 32,000 tentera dikerah berkawal

JAKARTA, 15 Mei – Indonesia mengerahkan lebih 32,000 tentera untuk mengawal keselamatan di sekitar Jakarta susulan menerima maklumat risikan tentang kemungkinan serangan pengganas ketika keputusan rasmi Pemilihan Umum 2019 (Pemilu) diumumkan pada minggu depan.

Agensi keselamatan kini
berhempas-pulas untuk menggagalkan cubaan serangan bom itu yang dipercayai
dirancang oleh kumpulan militan tempatan.

“Terdapat petunjuk pengganas
mungkin akan melancarkan serangan ketika orang ramai berkumpul di bangunan
Komisi Pemilihan Umum (KPU) pada 22 Mei ini. Jadi, kami mengambil langkah
berjaga-jaga secara optimum untuk menggagalkan tindakan sedemikian,” kata
jurucakap polis nasional, Dedi Prasetyo.

Jelasnya, polis dan tentera juga
akan mendirikan kepungan sekitar ibu pejabat Badan Pengawas Pemilu (Bawaslu).

Difahamkan, bangunan itu terletak
di Jalan M H Thamrin di Jakarta di mana serangan pengganas pertama didalangi
Daesh berlaku pada 2016.

Minggu lalu, penyokong calon
presiden, Prabowo Subianto mengadakan dua perhimpunan di Bawaslu untuk memberi
tekanan kepada pemerhati pilihan raya bagi bertindak terhadap dakwaan berlaku
penyelewengan undi ketika pengundian pada 17 April lalu.

Berdasarkan laporan agensi berita
yang dipetik Sinar Harian menyebutkan lebih banyak protes dijangka berlangsung
beberapa hari akan datang selepas keputusan awal menunjukkan Joko Widodo atau
Jokowi mendahului Prabowo dengan 56.2 peratus.

Langkah untuk meningkatkan
keselamatan itu dibuat selepas pihak berkuasa berjaya menumpaskan sel pengganas
pada minggu lalu.

Kumpulan itu didakwa menggunakan
bom buatan sendiri dan salah seorang suspek yang ditahan telah mengubah suai
mekanisme alat letupan untuk membolehkannya diletupkan melalui teknologi Wi-Fi.

“Dengan alat itu, mereka
boleh meletakkan bom dalam beg dan kemudian meletupkannya dari jarak satu
kilometer,” ujar Dedi lagi.

Beliau tidak mendedahkan jumlah
suspek yang ditahan, namun mengesahkan usaha memburu saki baki sel pengganas
yang dikaitkan dengan Jemaah Ansharut Daulah (JAD) masih diteruskan.


AS, China bertanggungjawab wujudkan kemakmuran global – Muhyiddin

KUALA LUMPUR – Amerika Syarikat (AS) dan China bertanggungjawab menamatkan pertikaian perdagangan dengan mengetepikan kepentingan masing-masing demi kemakmuran global.

Menteri Dalam Negeri, Tan Sri Muhyiddin Yassin sewaktu berucap pada
forum di Washington DC, sebagaimana laporan Bernama hari ini berkata, semua
ekonomi adalah sebahagian daripada ekosistem ekonomi global.

Justeru itu AS dan China sepatutnya mengambil kira kepentingan semua
negara dan mencari jalan untuk menamatkan perang perdagangan mereka

“Hanya dengan menjadi berhemah dan bertimbang rasa terhadap kepentingan
semua negara akan membawa kemakmuran kepada global dan dapat dikongsi
semua,” petik Bernama.

Beliau juga berkata, perang perdagangan antara AS dan China boleh
mendedahkan ekonomi negara kepada masalah dan mewujudkan ketidaktentuan yang
telah menyebabkan peralihan dalam rantaian bekalan global dan peningkatan
perlindungan.

“Ketidaktentuan itu akan memberi kesan meluas kepada perdagangan
dunia untuk tahun-tahun akan datang, dan tentu saja mengancam kemakmuran
global,” katanya lagi sebagaimana dipetik Bernama.

Selain itu beliau juga menyatakan keyakinannya, sekiranya semua negara
berusaha mengekalkan keamanan dan keselamatan serantau dan global dengan saling
menghormati kedaulatan dan kebebasan masing-masing, semua negara akan mendapat
faedah daripada kemakmuran itu.

“Kita perlu mencapai persetujuan bahawa keselamatan anda juga
keselamatan saya. Hanya apabila semua negara komited untuk mengekalkan
keselamatan bersama, keamanan dan kemakmuran global akan terserlah,” petik
Bernama lagi.

Dalam laporan Bernama itu juga, beliau dipetik sebagai berkata, negara-negara
yang memilih untuk mengejar kepentingan mereka sendiri dan terjebak dalam
permainan untuk mengaut keuntungan semata-mata akan mengancam keselamatan
masing-masing dan natijahnya, seluruh dunia akan runtuh.

Muhyiddin yang sedang dalam rangka lawatan kerja di AS berucap pada
Forum Kepimpinan Banyan, bertema hubungan ekonomi, politik dan strategik
AS-Malaysia, di Pusat Pengajian Strategik dan Antarabangsa di ibu negara AS ini
pada Isnin.


LELAKI JATUH BALKONI DIPERCAYAI DIBUNUH RAKAN SINDIKET

JOHOR BAHRU: Seorang lelaki tempatan yang dipercayai terlibat dalam kegiatan penagihan dan pengedaran dadah maut, dipercayai dibunuh dalam pergaduhan di antara ahli sindiket, di sebuah pangsapuri di Jalan Masai Jaya 2, di sini semalam.

Ketua Polis Johor Datuk Kamarul Zaman Mamat berkata dalam kejadian pada pukul 12.45 tengah malam di sebuah rumah di aras dua pangsapuri itu, mangsa berusia 23 tahun ditemukan maut di aras bawah bangunan dipercayai selepas jatuh daripada balkoni.

Menurutnya, pergaduhan dipercayai berlaku disebabkan perbalahan berkaitan dadah antara mangsa dan tiga lelaki tempatan, yang juga ahli sindiket yang berusia 20 hingga 30 tahun itu yang membawa kepada kematian.

“Polis menerima maklumat daripada orang awam yang mengatakan terdapat seorang lelaki (mangsa) jatuh daripada aras dua balkoni dan mangsa disahkan meninggal dunia.

“Mereka ini rakan sindiket penagihan dan pengedaran dadah dan mungkin salah seorang tidak bayar hutang dadah syabu dan bergaduh,” katanya pada sidang media, di sini hari ini.

Beliau berkata siasatan unit forensik mendapati terdapat kesan pergelutan serta unsur jenayah, yang menyebabkan mangsa jatuh daripada balkoni itu dan pemeriksaan ke atas badan mangsa turut mempunyai kesan kecederaan dan pendarahan di bahagian belakang kepala.

Kamarul Zaman berkata pihaknya akan menjalankan siasatan lanjut untuk mengenal pasti sama ada mangsa ditolak daripada balkoni terbabit.

Beliau berkata susulan dari siasatan yang dijalankan juga membawa kepada tangkapan tiga individu yang terlibat dalam pergaduhan itu pada hari kejadian di sekitar kawasan Desa Jaya, di sini.

Menurutnya, semakan rekod ke atas ketiga-tiga individu terbabit mempunyai rekod lampau berkaitan jenayah dan dadah dan kini direman selama tujuh hari bermula hari ini bagi membantu siasatan mengikut Seksyen 302 Kanun Keseksaan.

Dalam perkembangan berlainan, seorang pekerja swasta wanita berusia 40 tahun di negeri ini menjadi mangsa ‘Love Scam’ mengalami kerugian hampir RM500,000, akibat diperdaya seorang lelaki di media sosial.

Beliau berkata wanita terbabit yang masih belum berkahwin itu telah membuat sebanyak 20 transaksi sejak tahun lepas sehingga semalam, kepada lelaki terbabit yang merupakan warga asing, sebelum menyedari ditipu dan tampil membuat laporan polis.

“Saya ingin berpesan terutama mereka yang bersendirian dan rasa kesunyian, kebanyakan Love Scam ini berlaku, apabila mangsa memasukkan duit kepada banyak akaun. Ini taktik scammer, dalam kes ini sahaja lebih 15 akaun berbeza (wanita tersebut membuat transaksi), jadi tolong berhati-hati,” katanya.–AlHijrah Online


TAKAFUL MALAYSIA MUNCUL KAUNTER PALING UNTUNG

KUALA LUMPUR : Syarikat Takaful Malaysia Keluarga Bhd (Takaful Malaysia) muncul kaunter paling untung dalam dagangan awal di Bursa Malaysia hari ini selepas mencatat keuntungan bersih lebih kukuh sebanyak RM112.3 juta bagi suku ketiga berakhir 30 Sept, 2019 (Q3 2019) susulan peningkatan pendapatan fi wakalah.

Pada 10.06 pagi, saham Takaful Malaysia meningkat 28 sen kepada RM6.48 dengan sejumlah 749,200 saham saling bertukar tangan.Semalam, pengendali takaful itu memaklumkan Bursa Malaysia mengenai keuntungan bersih Q3 2019 syarikat itu yang meningkat 33.8 peratus tahun ke tahun daripada RM84.0 juta pada suku sama tahun lepas dengan pendapatan suku tersebut turut meningkat 16.1 peratus kepada RM753.5 juta daripada RM649.0 juta, sebelum ini.Berikutan itu, bagi tempoh terkumpul sembilan bulan yang berakhir pada 30 September, keuntungan bersih 2019 meningkat sebanyak 41.8 peratus tahun ke tahun kepada RM289.7 juta daripada RM204.4 juta bagi tempoh sama tahun lepas manakala pendapatan syarikat itu turut meningkat 21.0 peratus tahun ke tahun kepada RM2.34 bilion daripada RM1.94 bilion, sebelum ini.“Walaupun dalam sentimen perniagaan berhati-hati pada 2019, kumpulan itu menjangkakan industri takaful berupaya mengatasi penginsurans konvensional memandangkan permintaan yang tinggi terhadap produk-produk Takaful,” katanya.Sementara itu, MIDF Amanah Investment Bank Bhd Research (MIDF Research) mengekalkan saranan ‘neutral’ terhadap Takaful Malaysia dengan harga sasaran tidak berubah pada RM6.60.Dalam satu nota hari ini, firma penyelidikan itu juga kekal optimis terhadap prospek syarikat itu berikutan asas-asas Takaful Malaysia, khususnya membabitkan pertumbuhan segmen Takaful Keluarga.“Model kerjasama bankasurans dan kecekapan operasi menerusi usaha pendigitalan terus menjadi faktor teras bagi memacu prospek pertumbuhan pendapatan syarikat berkenaan.“Kami juga berpendapat menerusi nisbah gabungan yang positif sebanyak 68.0 peratus akan memberi ruang untuk syarikat itu mengembangkan portfolionya,” katanya.Namun demikian, langkah liberalisasi insurans motor dan kebakaran yang terus dijalankan dijangka memberi impak kurang memberangsangkan terhadap segmen insurans am.“Segmen ini sahaja menyumbang kira-kira 30.0 peratus kepada perolehan kasar kumpulan. Pertumbuhan perolehannya juga kian susut walaupun masih mencatat pertumbuhan dua digit yang kukuh berikutan asas-asas yang lebih tinggi serta aspek normalisasi,” katanya. — BERNAMA


HIMPUNAN: JANGAN SALAH GUNA MASJID, SURAU UNTUK AKTIVITI POLITIK KEPARTIAN

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar mengingatkan semua pihak untuk tidak menjadikan institusi masjid dan surau sebagai gelanggang pertelagahan politik.

Katanya semua pihak diminta akur serta menghormati titah Tuanku-Tuanku Sultan agar masjid dan surau tidak disalahguna untuk aktiviti berbentuk politik kepartian.

“Saya ingin merujuk kepada usaha beberapa pihak yang sedang mengatur himpunan yang mempunyai kaitan dengan parti politik di ibu kota negara.

“Saya ingin menzahirkan rasa bimbang terhadap kecenderungan pihak-pihak tertentu yang menjadikan masjid dan surau sebagai platform awal untuk berhimpun yang tentunya boleh mengganggu gugat fungsi masjid sebagai pusat penyatuan umat Islam.

“Selain itu, apabila institusi masjid dan surau dilibatkan dengan kancah politik kepartian, ia akan menimbulkan ketegangan dalam masyarakat selain mencemarkan institusi masjid dan surau sebagai zon bebas daripada politik kepartian,” katanya dalam kenyataan hari ini.

Jabatan Agama Islam Wilayah Persekutuan (JAWI) juga telah diarahkan untuk membuat pemantauan kepada masjid dan surau di Wilayah Persekutuan serta mengambil tindakan berpandukan lunas undang-undang sekiranya ada mana-mana pihak melanggar peraturan dan undang-undang yang sedang berkuatkuasa.

Mohd Na’im berharap semua pihak menghormati agensi berautoriti demi menjaga kemuliaan institusi masjid dan surau serta menjamin kesejahteraan negara.

Semua pihak diseru agar tidak terpengaruh dengan apa-apa aktiviti yang dianjurkan oleh pihak tertentu yang boleh mengundang perpecahan dan menimbulkan kegelisahan awam. — AlHijrah Online


AUSTRALIA TARIK BALIK PENGIKTIRAFAN BAITULMAQDIS SEBAGAI IBU NEGARA ISRAEL

ANKARA: Australia pada Selasa menarik balik keputusan untuk mengiktiraf Baitulmaqdis Barat sebagai ibu negara Israel, lapor Agensi Anadolu.

“Australia komited terhadap penyelesaian dua negara iaitu masa depan Israel dan Palestin secara bersama dalam keadaan aman dan damai berlandaskan persempadanan yang diiktiraf antarabangsa.

“Hari ini kerajaan mengesahkan pendirian Australia bahawa isu Baitulmaqdis harus diselesaikan menerusi rundingan damai antara Israel dan rakyat Palestin,” kata Menteri Luar Penny Wong dalam satu kenyataan.

Pada 2018, Perdana Menteri Scott Morrison ketika itu berkata kerajaannya akan mengiktiraf Baitulmaqdis Barat sebagai ibu negara Israel tetapi tidak akan memindahkan kedutaannya dari Tel Aviv sehingga penyelesaian damai dicapai.

Morrison turut menyenaraikan perkara berkenaan dalam dasar Australia tetapi kerajaan Perdana Menteri Anthony Albanese telah meminda pengiktirafan itu berkuasa Mei.

Pada 2018, Wong yang menolak keputusan Morrison itu berkata:  “Parti Buruh tidak menyokong pengiktirafan unilateral Baitulmaqdis sebagai ibu negara Israel dan akan meminda keputusan ini”, lapor akhbar The Guardian.

Pada 2017, Presiden Amerika Syarikat (AS) Donald Trump ketika itu secara rasmi mengiktiraf Baitulmaqdis sebagai ibu negara Israel, mengubah dasar AS untuk kekal berkecuali.

Tindakan AS itu mencetuskan kecaman dan bantahan meluas di wilayah Palestin dan beberapa negara Arab dan Islam.

Eropah turut mengkritik langkah itu sambil memberi amaran bahawa keputusan AS akan mengeruhkan lagi hubungan antara Palestin dan Israel serta mencetuskan krisis di rantau itu.–AlHijrah Online


KARTEL DAGING: TIGA PEGAWAI MAQIS DITAHAN REMAN

JOHOR BAHRU: Tiga pegawai Jabatan Perkhidmatan Kuarantin dan Pemeriksaan Malaysia (MAQIS) direman selama lima hari bermula hari ini, kerana disyaki terlibat rasuah berhubung kemasukan daging beku yang tidak dibenarkan oleh Jabatan Veterinar Malaysia.

Perintah reman dikeluarkan Penolong Pendaftar, Nur Fathiah Mohd Fedzir di Mahkamah Majistret Johor Bahru, selepas Suruhanjaya Pencegahan Rasuah Malaysia (SPRM) Johor membuat permohonan tersebut pagi tadi.

Pengarah SPRM Johor, Datuk Azmi Alias ketika dihubungi berkata, ketiga-tiga suspek masing-masing berusia 40, 44 dan 55 tahun.

“Mereka ditahan di Pejabat SPRM Johor kira-kira jam 7 malam tadi selepas hadir untuk membantu siasatan.

“Kes ini disiasat mengikut Seksyen 17(a) Akta SPRM 2009,” katanya.

Terdahulu, ketiga-tiga suspek tiba di perkarangan kompleks mahkamah kira-kira jam 8.20 pagi dengan berpakaian baju lokap SPRM.

Semalam SPRM Johor berjaya menahan seorang pengarah syarikat berusia 36 tahun di Johor Bahru sebelum suspek direman selama enam hari bermula Isnin.

Sementara itu, dalam perkembangan berkaitan, SPRM menerusi kenyataan dikeluarkan pada Isnin memberitahu sudah menahan seramai lapan suspek sejak 4 Januari lalu bagi membantu siasatan berhubung isu kartel daging sejuk beku.

Menurut SPRM, seramai 27 saksi telah dipanggil dalam siasatan kes berkenaan terdiri daripada pekerja syarikat, ejen pengimport serta pegawai kerajaan.

Kes berkenaan disiasat mengikut Akta SPRM 2009 yang menjurus kepada kesalahan menerima rasuah, mengemukakan tuntutan palsu serta kesalahan berkaitan pemalsuan dokumen.–AlHijrah Online


2020: BUANG STIGMA KAIT KEMISKINAN DENGAN LUAR BANDAR – RINA

PUTRAJAYA: Membuang stigma yang mengaitkan isu kemiskinan dengan kawasan luar bandar merupakan antara usaha dan cabaran yang mahu ditangani Kementerian Pembangunan Luar Bandar (KPLB) bagi tahun 2020.

Untuk itu, 2020 menjadi tahun implementasi buat kementerian itu dalam melaksanakan gerak kerja dengan lebih komprehensif di bawah Dasar Pembangunan Luar Bandar (DPLB) 2030 yang turut menjurus kepada pembangunan sosioekonomi dan modal insan masyarakat, terutama dengan mewujudkan kawasan luar bandar yang kondusif didiami, mempunyai peluang pekerjaan dan mempunyai pertumbuhan ekonomi.

Menterinya Datuk Seri Rina Mohd Harun berkata ketika mula menerajui kementerian itu pada 2018, beliau melihat sebahagian besar peruntukan dibelanjakan untuk pembangunan infrastuktur dan fizikal melibatkan berbilion ringgit, namun ironinya pada masa sama, stigma kemiskinan penduduk di luar bandar masih wujud.

“Betul kita perlukan infrastruktur dan fizikal tetapi apa yang lebih penting adalah untuk membangunkan sosioekonomi masyarakat luar bandar dan pembangunan modal insan. Oleh itu, selain penyediaan prasarana ini, kita akan fokuskan lagi kepada program peningkatan pendapatan dan merapatkan jurang ekonomi masyarakat luar bandar dan bandar,” katanya kepada Bernama dalam satu temu bual baru-baru ini.

Beliau berkata DPLB 2030 yang dilancarkan tahun lepas, menjadi tunjang kepada agenda pembangunan luar bandar secara holistik, inklusif dan mampan menerusi program-program baharu yang telah disusun atur.

Rina berkata pihaknya melihat keperluan untuk menyediakan infrastruktur lengkap terutamanya kemudahan internet yang kini menjadi antara keperluan penting dalam bidang perniagaan yang diceburi usahawan luar bandar.

“Maksudnya sekarang walaupun tinggal di luar bandar, namun dengan adanya internet mereka boleh berniaga sampai ke luar negara. Contoh berniaga bawang goreng, jual baju kurung, ada banyak permintaan sampai boleh jadi jutawan, tak perlu berhijrah ke bandar lagi.

“Disebabkan itu, kita bekerjasama dengan Kementerian Komunikasi dan Multimedia dan sentiasa berhubung rapat supaya internet di luar bandar dapat dipertingkatkan bukan sahaja dari segi kelajuannya, tapi dari segi kawasan liputannya mesti lebih luas,” katanya.

Dalam Belanjawan 2020, sebanyak RM10.9 bilion diperuntukkan bagi pembangunan luar bandar tahun ini, berbanding RM9.7 bilion tahun lepas.

Katanya dalam mewujudkan jutawan luar bandar, pihaknya akan turut mempromosikan lagi program DesaMall@KPLB tahun ini iaitu pemasaran produk secara dalam talian melalui kerjasama dengan platform e-dagang dalam talian seperti Lazada, Shopee dan eBay.

“Kita tengok tahun lepas kita masukkan produk usahawan dalam pasaran dalam talian, jualan mereka meningkat sampai 200 peratus, ada yang 273 peratus malah sampai 400 peratus. Setiap bulan kita minta maklumat jualan mereka dan membuat pemantauan,” katanya.

Pada masa yang sama, Rina berkata KPLB turut bercadang memperluaskan lagi Projek Bersepadu Pembangunan Ekonomi Kampung (PROSPEK) yang merangkumi tanah terbiar diusahakan dengan tanaman, contohnya tanaman jagung di Kampung Sidam, Kulim, Kedah, dan usaha itu boleh menggalakkan lebih ramai rakyat berhijrah dari bandar ke luar bandar.

Usaha meningkatkan pendapatan masyarakat luar bandar, katanya akan turut diperhebat melalui program Desa Harapan yang bertujuan membangunkan kampung sebagai pusat pemacu ekonomi, ekopelancongan dan modal insan.

Melalui program itu, ia akan membuka ruang kepada syarikat korporat membantu kementerian merancang dan meneliti potensi yang ada pada setiap kampung, sebelum cadangan pembangunan ekonomi dirangka dan dilaksana.

Rina berkata tumpuan tahun ini juga akan diberikan kepada program Desa Pintar, satu inisiatif bertujuan memperkasa ekonomi luar bandar melalui digitalisasi dan pelaksanaan teknologi canggih.

Tanpa meminggirkan golongan emas di luar bandar, beliau berkata pihaknya turut mengubahsuai program-program khas untuk golongan tersebut memandangkan tahun 2030, Malaysia dijangka menjadi negara tua, dengan 15 peratus penduduk akan menjadi warga emas.

“Sebab itu kita ada juga program DocMove, anak-anak yang berada di perantauan hanya perlu bayar RM250 sebulan dan akan ada doktor yang datang ke rumah untuk periksa kesihatan ibu bapa,” katanya, sambil menambah sebanyak RM3.3 bilion telah dibelanjakan KPLB dalam pelbagai program yang memberi manfaat kepada 1.49 juta orang tahun lepas. — BERNAMA


‘RABBANI’ ZAHIR IKTIBAR JANGAN TAKUT BERBUAT KEBAIKAN

KUALA LUMPUR: “Kita duduk Malaysia ma sama-sama, you tolong saya, saya tolong you..”

Demikian ungkapan pertama lelaki berbangsa Cina dalam filem pendek berjudul Rabbani terbitan TV Alhijrah yang memberi gambaran jelas kisah dan teladan yang ingin disampaikan kepada penonton tentang kemakmuran rakyat pelbagai kaum dan agama di negara ini.

Filem pendek berdurasi kira-kira tiga minit itu mencerita mengenai watak utamanya bernama Rabbani yang ditimpa ujian kehilangan pekerjaan dan sumber pendapatan.

Sifat pemurah rakyat negara ini yang tidak kira agama dan bangsa untuk mengurangkan beban dan ujian yang dihadapi Rabbani turut ditonjolkan dalam filem pendek tersebut.

Malah kemuliaan hati Rabbani yang diceritakan dalam filem pendek ini membantu orang lain dalam kesusahan di sebalik ujian yang dihadapinya menjadi bukti kepercayaannya terhadap rezeki dan ketaatannya kepada Allah SWT.

Menurut penulis skrip Rabbani, Nurli Nasuha Adzman, filem pendek itu turut menceritakan kebaikan watak utamanya seperti yang dituntut agama Islam pada masa sama menzahirkan realiti sebenar keharmonian rakyat di negara ini.

“Apabila menulis skrip ini apa yang hendak saya sampaikan ialah kita satu Malaysia dan dalam negara ini kita sebenarnya harmoni antara berbilang kaum dan agama.

“Selain itu penerbitan Rabbani juga selari dengan tema Ma’al Hijrah tahun ini iaitu Ummah Rabbani Negara Harmoni,” katanya.

Filem pendek Rabbani turut mendapat penghargaan Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri apabila beliau memuat naik filem itu di laman Facebook rasminya dan mendapat pelbagai reaksi positif pengikut laman sosialnya. — AlHijrah Online / Zaim Zamani


EBIT LEW HADIAHKAN KERETA UNTUK WANITA TULAR BAWA IBU SAUDARA NAIK MOTOSIKAL

KUALA TERENGGANU: Pendakwah Ebit Irawan Ibrahim Lew atau Ebit Lew menghadiahkan sebuah kereta jenis Perodua Bezza kepada wanita yang tular menjaga ibu saudaranya yang merupakan orang kurang upaya (OKU), di sini hari ini.

Menerusi hantaran di Facebook Ebit Lew, beliau membelikan kereta tersebut atas kebaikan wanita itu yang menjaga ibu saudaranya sehingga membawanya menaiki motosikal roda tiga untuk berniaga di sekitar Terengganu.

“Kakak ini kuat bekerja dengan menjual aiskrim potong. Dia akan menghantar kepada mereka yang ingin beli aiskrim potongnya dengan menggunakan motosikal roda tiga.

“Beliau juga tidak suka bergantung dan berharap pada sesiapa,” katanya.

Ebit Lew berkata, wanita tersebut difahamkan terpaksa menghentikan pelajarannya dalam Ijazah Sarjana akibat keadaan kewangannya dan perlu menjaga ibu saudaranya yang sakit.

“Makcik tadi tiba-tiba pegang tangan saya cium dan ketawa gembira bila dapat kereta baru.

“Semoga Allah berkati keluarga ini dan berikan rezeki mencurah-curah buatnya,” katanya.

Sebelum tular video memaparkan seorang warga emas terpaksa berbaring di bahagian tempat meletak barangan motosikal roda tiga hingga menyebabkan warganet tersentuh hati.—AlHijrah Online


WAKTU SOLAT SUBUH DI TERENGGANU DITAMBAH LAPAN MINIT BERMULA SABTU

KUALA TERENGGANU: Waktu solat Subuh di Terengganu ditambah kepada lapan minit daripada waktu sedia ada berkuat kuasa Sabtu ini.

Mufti Terengganu, Datuk Dr Zulkifly Muda berkata, perkara itu diputuskan menerusi mesyuarat yang diadakan pada 14 dan 20 Januari lalu.

Menurutnya, perubahan itu tertakluk kerana jadual waktu Subuh akan menggunakan parameter 18 darjah di bawah ufuk berbanding 20 darjah sebelum ini.

“Mesyuarat Jawatankuasa Fatwa Negeri Terengganu kali ke-10 Penggal Ke-13 yang bersidang pada 18 Jamadil Awal 1441H (14 Januari 2020) dan Mesyuarat Jawatankuasa Takwim Hijri Dan Waktu Solat 1442H/2020M bagi Terengganu kali pertama yang bersidang pada 24 Jamadil Awal 1441H (20 Januari 2020) bersetuju bahawa waktu solat Subuh di Terengganu ditambah lapan minit daripada waktu sedia ada.

“Ia berkuat kuasa mulai 25 Januari 2020 (Sabtu) bersamaan 29 Jamadil Awal 1441H,” katanya menerusi satu kenyataan rasmi semalam.

Katanya, perubahan itu tidak tertakluk kepada waktu solat fardu yang lain.

“Waktu solat fardu yang lain tidak berubah serta solat Subuh yang telah dilaksanakan sebelum perubahan ini adalah sah dan tidak perlu diqada,” katanya. — SINAR HARIAN


SEMUA RAKYAT MALAYSIA DI COLOMBIA SELAMAT

KUALA LUMPUR: Semua enam rakyat Malaysia yang menetap di Colombia dilaporkan berada dalam keadaan selamat susulan tunjuk perasaan antikerajaan di Bogota, kata Kedutaan Malaysia ke Peru.

Setiausaha Pertama dan Ketua Canseri kedutaan itu, Syed Ahmad Naufal Syed Isa, berkata pihaknya telah menghubungi mereka dan tiada insiden yang tidak diingini berlaku setakat ini.

“Perintah berkurung yang sebelum ini dikenakan Kerajaan Colombia dari Jumaat pada pukul 9 malam hingga 6 pagi Sabtu telah ditarik balik.

“Kedutaan itu kini memantau rapat situasi di Colombia dan ingin memaklumkan bahawa setakat ini enam rakan senegara kita yang menetap di Colombia adalah selamat,” katanya kepada Bernama ketika diminta mengulas nasib rakyat Malaysia.

Mengulas laporan media, lebih 200,000 orang mengambil bahagian dalam apa yang mereka sifatkan sebagai mogok kebangsaan berhubung beberapa isu, termasuk kemungkinan melakukan pembaharuan ekonomi oleh kerajaan berhaluan kanan Presiden Ivan Duque.

Kedutaan Malaysia di ibu kota Peru, Lima, adalah wakil bertauliah negara di Colombia.

Rakyat Malaysia yang ingin melakukan perjalanan ke Colombia dinasihati mendaftar dengan Kedutaan Malaysia di Lima menerusi e-mel.


PENJUAL BESI BURUK DIDAKWA TETAK LELAKI GUNA PARANG

KOTA BHARU: Seorang penjual besi buruk didakwa di Mahkamah Sesyen di sini hari ini atas pertuduhan menetak seorang lelaki menggunakan sebilah parang, minggu lepas.

Mohamad Shahzrie Sham Sabudin, 25, mengaku tidak bersalah dan mohon dibicarakan selepas pertuduhan dibacakan di hadapan Hakim Ahmad Bazli Bahruddin.

Tertuduh didakwa melakukan perbuatan itu sehingga menyebabkan kecederaan parah ke atas Mohd Faain Adha Azliza, 30, di Sungai Bechah dekat Gunong, Bachok pada pukul 12.10 tengah malam, 8 Mac lepas.

Pertuduhan dilakukan mengikut Seksyen 326 Kanun Keseksaan yang memperuntukkan hukuman penjara 20 tahun dan denda atau boleh dikenakan sebat.

Pendakwaan dikendalikan Timbalan Pendakwa Raya Wan Nurul Hanini Wan Ahmad Shukry manakala tertuduh tidak diwakili peguam.

Terdahulu, Wan Nurul Hanini tidak menawarkan sebarang jaminan kepada tertuduh, bagaimanapun mahkamah membenarkan tertuduh diikat jamin RM20,000 dengan seorang penjamin.

Mahkamah menetapkan 13 April untuk sebutan semula kes sementara menunggu laporan perubatan mangsa. – AlHijrah Online


NAIB PRESIDEN MAPIM YANG JUGA AKTIVIS PALESTIN MENINGGAL DUNIA

KUALA
LUMPUR: Naib Presiden Majlis Perundingan Pertubuhan Islam Malaysia (MAPIM),
Abdul Aziz Abu Bakar, yang juga aktivis Palestin, meninggal dunia di Hospital
Serdang petang semalam.

Allahyarham
yang berusia 53 tahun dilaporkan menjalani rutin dialisis di sebuah pusat
perubatan di Kajang sebelum tidak sedarkan diri secara tiba-tiba dan disahkan
meninggal dunia di hospital kemudiannya.

Ketua Pegawai Eksekutif MAPIM, Dr Ahmad Sani Araby Al Kahery memaklumkan berita menyedihkan itu dalam Instagram beliau semalam.

“Dukacitanya memaklumkan bahawa sahabat sejati kami, pejuang peduli Ummah dan Ketua Kemanusiaan Gaza  merangkap Naib Presiden MAPIM, Almarhum Tuan Haji Abdul Aziz telah kembali ke rahmatullah.

“Insan ini merupakan pejuang yang telah membina sembilan masjid di Gaza dan membantu membina puluhan lain di Syria.

“Sesungguhnya, kita kehilangan permata yang banyak menyantuni ummah,” kata Ahmad Sani.

Abdul Aziz  yang juga penerima Anugerah Tokoh Aktivis Masyarakat Negeri Selangor daripada Sultan Selangor Sultan Sharafuddin Idris Shah sempena sambutan Maal Hijrah tahun lalu, meninggalkan seorang balu dan empat anak.

Jenazah Allahyarham dibawa
ke rumahnya di Bandar Baru Bangi dan akan disolatkan di Masjid Al Hasanah
Bandar Baru Bangi sebelum dikebumikan di Tanah Perkuburan Islam Segambut
selepas solat Asar esok. – AlHijrah Online/Syed Azwan Syed Ali


HAJI: RENDAH DIRI, SEMBUNYI PANGKAT DAN KEDUDUKAN PUPUK KEAKRABAN RAKAN SEBILIK

MAKKAH: Menyembunyikan pangkat, jawatan dan taraf pendidikan menjadi satu daripada cara terbaik bagi memupuk keakraban dan hubungan harmoni dalam kalangan jemaah haji.

Perkara itu dikongsikan dua jemaah wanita yang merupakan doktor pakar dan pensyarah kanan apabila mereka perlu tinggal sebilik dengan empat wanita lain yang terdiri daripada pelbagai latar belakang.

Dr Siti Norhafiza Mohamad Azmi, 35, pakar patologi di Hospital Tengku Ampuan Afzan, Kuantan, Pahang berkata rahsia pekerjaannya hanya terbongkar beberapa minggu selepas tinggal sebilik dan ketika itu kesemua mereka telah akrab bagaikan adik-beradik.

“Saya tidak ‘membawa’ jawatan ke Tanah Suci. Di sini, kita sama sahaja dan itu tujuan kita menunaikan haji. Dalam bilik ini ada profesor, guru tadika, kerani dan ada juga tukang jahit tetapi kita semua sama, dari segi ilmu atau apapun.

“Kesemua rakan sebilik juga akan saling membantu kalau ada perkara yang kita tak tahu. Pada saya, bersikap rendah diri akan membolehkan kita lebih akrab… apa yang berlaku sekarang adalah satu pengalaman yang menginsafkan,” katanya kepada pemberita di bilik penginapan jemaah haji di bangunan Abraj Al Janadriyah di sini.

Menurut Dr Siti Norhafiza, kesemua rakan sebiliknya bukan sahaja saling menjaga ketika sakit malah akan menunaikan solat berjemaah di bilik jika tidak berpeluang ke masjid selain sentiasa sepakat menyertai pelbagai program yang dianjurkan Lembaga Tabung Haji (TH).

Ditanya adakah beliau bersedia untuk bertugas sekiranya diperlukan TH, Dr Siti Norhafiza yang disifatkan seorang yang pemurah oleh rakan sebilik berkata: “Saya telah maklumkan kepada pegawai TH dan sedia berkhidmat terutama dalam urusan membabitkan COVID-19.”

Sementara itu, Prof Madya Dr Noriah Ismail, 50, pensyarah bahasa Inggeris di Universiti Teknologi MARA (UiTM) Segamat, Johor berkata apabila rahsia kerjaya mereka terbongkar, masing-masing hanya ketawa dan meneruskan rutin seperti biasa.

“Sepertimana rakan sebilik lain, saya tidak memikirkan tentang sebarang perbezaan… inilah peluang untuk kita beribadah. Tempoh lebih 40 hari agak lama dan saya rasa persamaan dan keserasian itu amat penting,” katanya.

Nora Jusin, 54, pula berkata beliau selesa dengan semua rakan sebilik dan dalam kebanyakan masa, mereka akan makan bersama-sama.

Lebih menarik apabila suami keenam-enam wanita tersebut juga tinggal sebilik yang berdekatan dengan bilik mereka sekali gus mencetuskan suasana harmoni.

Dilaporkan antara aduan yang diterima unit kaunseling ketika musim haji ialah gangguan emosi, masalah komunikasi antara suami isteri serta ketidakserasian antara rakan sebilik.

TH menyediakan khidmat kaunseling di setiap bangunan penginapan jemaah bagi membolehkan mereka membuat aduan dan mendapatkan khidmat nasihat agar mampu beribadah dengan selesa. AlHijrah Online


SUAMI ISTERI DIDAKWA EDAR 51KG GANJA

SUNGAI PETANI: Sepasang suami isteri didakwa di Mahkamah Majistret, di sini hari ini atas dua pertuduhan mengedar dadah jenis ganja seberat lebih 51 kilogram, minggu lalu.

Saiful Syamil Idris, 32, yang bekerja sebagai pemandu forklif dan isterinya, Nurul Wahida Mohd Adnan, 32, yang merupakan suri rumah hanya mengangguk faham ketika pertuduhan dibacakan terhadap mereka di hadapan Majistret M. Kalaiarasi.

Mengikut pertuduhan pertama, pasangan itu bersama-sama dengan tanpa kebenaran telah mengedar dadah berbahaya iaitu kanabis (ganja) seberat 768 gram pada lebih kurang 12.30 tengah malam di sebuah rumah di Bandar Seri Astana di sini.

Bagi pertuduhan kedua, mereka bersama-sama dengan tanpa kebenaran didakwa telah mengedar dadah berbahaya iaitu kanabis seberat 50.866 kilogram pada tarikh dan lokasi sama.

Kedua-dua pertuduhan mengikut Seksyen 39B (1) (a) Akta Dadah Berbahaya 1952 dan boleh dihukum bawah Seksyen 39B(2) akta sama.

Mahkamah menetapkan 6 Dis tarikh sebutan semula kes dan tiada jaminan diberikan kepada kedua-dua tertuduh.

Pendakwaan dikendalikan Timbalan Pendakwa Raya Preeya Singaravelu manakala kedua-dua tertuduh tidak diwakili peguam. — AlHijrah Online


KERAJAAN PERPADUAN TERUS CARI KAEDAH PASTIKAN SUBSIDI DIBERI SECARA ADIL – PM

IPOH: Kerajaan Perpaduan akan terus mencari kaedah bagi memastikan subsidi diberikan secara adil kepada golongan sasaran.

Perdana Menteri Datuk Seri Anwar Ibrahim berkata golongan B40 merupakan golongan yang akan terus diberi perhatian dalam pemberian subsidi.

“Minyak misalnya, orang miskin naik motor kita subsidi, orang kaya naik Mercedes pun kita bagi subsidi, kita cari kaedah, yang miskin kita jangan kacau, yang kaya pendapatan RM50,000 sebulan, RM100,000 sebulan, bayar lah, jadi itu tetap jadi dasar kita,” katanya ketika berucap pada Majlis Ramah Mesra Perdana Menteri bersama Ahli Jawatankuasa Masjid dan Surau Parlimen Tambun di Institut Tadbiran Islam (INTIM) Perak di sini hari ini.

Terdahulu Perdana Menteri yang juga Ahli Parlimen Tambun menunaikan solat Asar berjemaah di Masjid Sultan Azlan Shah, INTIM.

Sementara itu, Anwar mempertahankan keputusan untuk pengenaan caj tarif elektrik sebenar pada pengguna yang menggunakan elektrik berlebihan, yang katanya tidak menjejaskan 80 peratus pengguna.

“Tetapi kalau tak naik sama sekali pun masalah, kerana susbsidi terlalu tinggi kalau kos RM10, kerajaan tanggung RM5.

“Jadi kita ambil keputusan jangan ganggu B40, M40, 80 peratus tidak dibebankan, yang kita kenakan hanya T20, itu pun untuk bayar kos sahaja, bukan kerajaan ambil untung,” kata Anwar.

Dalam pada itu, Anwar berkata selaku Ahli Parlimen Tambun, beliau akan menambah peruntukan bagi masjid dan surau bagi kegiatan penduduk.

“Bagi permohonan untuk besarkan masjid dan surau, saya ingat mudah bawa permohonan bawa ke pejabat daerah biar mereka selaraskan kemudian diangkat ke pejabat parlimen itu jadi mudah,” katanya. –AlHijrah Online


PM KANADA UMUM BERCERAI

OTTAWA: Perdana Menteri Kanada, Justin Trudeau, 51, mengumumkan perceraiannya dengan isteri, Sophie Gregoire, 48.

Pengumuman berhubung perceraian itu dibuat menerusi media sosial Instagram pemimpin Kanada itu.

“Saya dan Sophie ingin kongsikan bahawa selepas melalui proses perbincangan yang teliti dan mencabar, maka kami putuskan untuk berpisah,” jelas Trudeau di Instagram.

“Sebagaimana sebelum ini, kami akan kekal rapat dengan kasih sayang dan saling menghormati sesama kami, dan untuk apa yang telah dan akan kami lakukan selepas ini.

Dalam hal anak-anak, kami harap privasi kami dan mereka dihormati,” jelas kenyataan itu lagi.

Kedua-duanya berkahwin pada Mei 2005 dan dikurniakan tiga anak. Xavier, 15, Ella-Grace, 14 dan Hadrien, 9.

Difahamkan, selepas berpisah, Sophie Gregoire akan berpindah ke Ottawa, manakala Trudeau akan kekal di Rideau Cottage. Kebanyakan masa anak-anak pasangan itu akan dihabiskan di kediaman bapanya. –Alhijrah Online


BEG SEKOLAH BERAT: KPM AKAN TUKAR BUKU TEKS FIZIKAL KEPADA DIGITAL

KUALA LUMPUR: Kementerian Pendidikan (KPM) masih meneruskan usaha menukarkan bahan sistem pendidikan termasuk daripada buku teks fizikal kepada digital, bagi menangani isu beg berat dalam kalangan murid.

Timbalan Menteri Pendidikan Lim Hui Ying bagaimanapun berkata usaha itu agak terhad, dengan mengambil kira pemilikan peranti digital dalam kalangan murid dan ketersediaan capaian internet di sekolah-sekolah di seluruh negara.

“Pada masa kini KPM telah memuat naik 754 buku teks digital dalam pelantar Digital Educational Learning Initiative Malaysia (DELIMa),” katanya ketika menjawab soalan Wan Hassan Mohd Ramli (PN-Dungun) di Dewan Rakyat hari ini, yang mahu tahu langkah kerajaan dalam menangani isu tersebut.

Lim berkata antara inisiatif lain yang dilaksana ialah, penyediaan lokar sekolah rendah untuk semua murid Tahap 1 di sekolah rendah yang beroperasi secara dua sesi, selain mengehadkan bilangan buku latihan hendaklah tidak melebihi dua buah buku bagi setiap mata pelajaran.

Beliau berkata insiatif lain ialah menerbitkan buku teks secara berterusan, penyusunan semula jadual waktu bagi membolehkan guru merancang pengajaran dan pembelajaran (PdP) secara optimum, dengan memperuntukkan masa bagi melaksanakan pendekatan modular dan bertema.

Lim berkata pihaknya juga bekerjasama Jabatan Kemajuan Agama Islam Malaysia (JAKIM) agar murid diberi kelonggaran untuk memakai uniform sekolah masing-masing, semasa sesi persekolahan Kelas Asas Fardu Ain (Kafa).

Menjawab soalan tambahan  Datuk Seri Dr Dzulkefly Ahmad (PH-Kuala Selangor) berhubung smart classroom, Lim berkata KPM menyasarkan untuk menyediakan 3,800 unit projektor di sekolah seluruh negara pada tahun hadapan, bagi menyediakan suasana PdP yang lebih berkesan dan efektif. —AlHijrah Online


AMARAN KERAS KEPADA SYARIKAT TELEVISYEN YANG TIDAK JAGA SENSITIVITI AGAMA, RAKYAT

KOTA BHARU: Kementerian Komunikasi dan Multimedia (K-KOMM) memberi amaran keras kepada semua pengendali syarikat televisyen, supaya tidak memaparkan sebarang adegan yang menyentuh sensitiviti agama dan rakyat di negara ini.

Menteri Komunikasi dan Multimedia Tan Sri Annuar Musa berkata pihaknya tidak akan teragak-agak untuk mengambil tindakan, sekiranya terdapat stesen televisyen yang melanggar garis panduan yang ditetapkan.

“Di bawah peraturan sekarang, kerajaan memberi kuasa penapisan bagi konten drama di peringkat stesen televisyen, yang mana mereka dikehendaki membuat pengawalan sendiri.

“Sekiranya kita mendapati stesen televisyen tidak menjaga garis panduan tertentu, terutama menyentuh hal agama, budaya, adat resam dan sebagainya, maka saya akan menyemak semula kemudahan itu dan kita akan menarik balik,” katanya kepada pemberita selepas menyampaikan sumbangan kepada pelajar Tingkatan Enam dari Parlimen Ketereh, sempena program ‘Back To School’, di sini hari ini.

Beliau berkata demikian selepas diminta mengulas mengenai video dimuat naik oleh seorang pelakon tempatan di laman sosial Instagramnya, yang memaparkan babak panas dipercayai adegan dalam sebuah drama yang belum disiarkan.

Annuar berkata kemudahan yang disediakan kerajaan di bawah kendalian Suruhanjaya Komunikasi dan Multimedia (MCMC), tidak sewajarnya diabaikan oleh syarikat televisyen sehingga tidak mematuhi segala peraturan yang telah ditetapkan sebelum ini.

“Kita memberikan kemudahan atas kepercayaan, semua stesen televisyen yang bekerjasama dengan syarikat swasta untuk membuat drama terbabit, tetapi perlu wajib mematuhi garis panduan yang telah disiapkan.

“Bagi saya adegan yang tidak Melayu, tidak Islam sifatnya, yang menyinggung perasaan orang Melayu, orang Islam dan sebagainya ini, sebenarnya tidak perlu menunggu pihak kementerian menegur kerana kita perlu faham sendiri batas-batas dalam adegan tersebut, yang tidak bersesuaian,” katanya.

Mengulas lanjut, Annuar berkata beliau telah meminta pihak yang terlibat dalam drama terbabit, supaya memberi penjelasan secara bertulis sekiranya ia tidak memuaskan, drama itu tidak dibenarkan untuk disiarkan kepada umum.

Penularan video tersebut, Menteri di Jabatan Perdana Menteri (Hal Ehwal Agama) Datuk Idris Ahmad menerusi Facebook miliknya turut memaklumkan, akan menghubungi pihak terbabit untuk mendapatkan nasihat supaya perkara itu boleh ditegah dan diubah dengan hikmah.

Sementara itu, Sistem Televisyen Malaysia Berhad (TV3) dalam satu kenyataan media semalam turut menjelaskan, adegan yang dipaparkan dalam drama itu tidak sesuai disiarkan malah tiada dalam perbincangan atau mendapat kelulusan daripada pihak stesen televisyen itu.–AlHijrah Online


PAHANG BENARKAN SOLAT JUMAAT DAN SOLAT FARDU DI SEMUA MASJID DAN SURAU

KUANTAN: Jabatan Agama Islam Pahang (JAIP) memaklumkan semua masjid dan surau di Pahang dibenarkan untuk melaksanakan solat Jumaat dan solat fardu secara berjemaah ketika Perintah Kawalan Pergerakan (PKP) serta PKP Diperketatkan (PKPD).

Pengarah JAIP, Datuk Dr Zulkifle Ali berkata, kebenaran itu telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Menurutnya kebenaran itu berkuatkuasa 30 Jun 2021.

Had kehadiran jemaah adalah sehingga 100 orang untuk solat Jumaat dan sehingga 12 orang untuk solat fardu mengikut kategori masjid dan surau.

“Solat Jumaat di masjid negeri dan daerah jumlah jemaah asas dibenarkan adalah seramai 100 orang. Dibenarkan menambah bilangan jemaah solat Jumaat dengan mengemukakan permohonan dan keupayaan kawalan oleh pihak masjid.

“Solat Jumaat di masjid kariah jumlah jemaah asas yang dibenarkan adalah seramai 50 orang, manakala solat Jumaat di surau kebenaran Jumaat jumlah jemaah asas dibenarkan seramai 12 orang,” katanya dalam kenyataan hari ini.

Jumlah jemaah asas solat fardu di masjid negeri dan daerah, masjid kariah, surau kebenaran jumaat dan surau adalah seramai 12 orang.

Bilangan jemaah solat fardu boleh ditambah dengan mengemukakan permohonan.

“Untuk kawasan PKPD Bersasar atau Hotspot, solat Jumaat dibenarkan dengan bilangan jemaah seramai 12 orang dan digalakkan menunaikan solat Zohor sebagai langkah berhati-hati (ihtiati) keluar dari khilaf.

“Solat fardu berjemaah dibenarkan dengan bilangan jemaah seramai empat orang sahaja,” katanya

Kehadiran jemaah adalah mengikut kaedah yang ditentukan pentadbiran masjid atau surau dengan mematuhi Prosedur Operasi Standard (SOP) COVID-19 yang ketat.

Dalam pada itu JAIP turut menyenaraikan kategori individu yang tidak dibenarkan hadir ke masjid dan surau antaranya bukan warganegara Malaysia, bukan ahli kariah, imam dan khatib dari luar negeri Pahang, individu bergejala, jemaah di bawah umur 12 tahun dan warga emas berumur 75 tahun dan ke atas.

Selain itu, aktiviti berkumpul sebelum dan selepas solat, jamuan, majlis ilmu dan majlis akad nikah adalah tidak dibenarkan. — AlHijrah Online


SEGERA GUNA TULISAN JAWI ATAU BERDEPAN TINDAKAN

KUANTAN: Pemilik premis perniagaan dan papan iklan di Pahang yang belum menggunakan tulisan jawi dinasihatkan segera berbuat demikian memandangkan mereka hanya mempunyai dua bulan sahaja sebelum boleh dikenakan tindakan.

Pengerusi Jawatankuasa Kerajaan Tempatan dan Perumahan Pahang Abd Rahim Muda berkata mulai 1 Jan depan, kegagalan menggunakan tulisan jawi boleh menyebabkan mereka dikenakan kompaun sehingga RM250 bagi satu kesalahan oleh pihak berkuasa tempatan (PBT) masing-masing.

Katanya, ketetapan menggunakan tulisan jawi yang bersaiz sama seperti tulisan rumi dibuat tahun ini, bertujuan memartabatkan semula tulisan jawi yang semakin terpinggir, namun berdasarkan pemerhatian penggunaannya masih belum meluas kecuali di beberapa lokasi di Kuantan dan Pekan.

“Ada peniaga yang mengatakan mereka tidak menerima arahan tetapi sebenarnya arahan mengenai perkara ini telah diuar-uarkan menerusi media walaupun mungkin kurang agresif.

“Kita harapkan mereka menggunakan tempoh masa yang masih berbaki ini untuk segera berbuat demikian,” katanya kepada pemberita selepas menghadiri Program Sayangi Pantai Kita di Pusat Rekreasi Air Balok di sini, hari ini.

Turut hadir ialah Yang Dipertua Majlis Perbandaran Kuantan (MPK) Datuk Hamdan Hussin. — BERNAMA


VENEZUELA MOHON USD5 BILION DARI IMF TANGANI COVID-19

BOGOTA (Colombia): Kerajaan Presiden Nicolas Maduro hari ini memohon USD5 bilion dari Tabung Kewangan Antarabangsa (IMF) untuk menangani penularan koronavirus di Venezuela yang setakat ini merekodkan 33 kes jangkitan.

“Kami datang ke organisasi tuan mengenai kemungkinan kemudahan kewangan USD5 bilion dari Tabung Kecemasan Instrumen Kewangan Segera (IFR), sumber yang akan menyumbang kepada pemerkasaan sistem pengesanan dan tindak balas terhadap wabak ini,” demikian surat yang ditandatangani Maduro yang dipetik agensi berita Anadolu.

Menteri Luar Venezuala, Jorge Arreaza memuatnaik surat itu di
laman Twitternya pada 17 Mac lalu.

Ini adalah kali pertama bagi Venezuela meminta bantuan IMF dalam tempoh 20 tahun.

Bekas Presiden Venezuela, Hugo Chavez pada 2007 mengumumkan
negara itu menarik diri daripada menerima bantuan IMF selepas beliau percaya
badan dunia itu hanya menyokong kepentingan Amerika Syarikat, bagaimanapun
keputusan itu tidak dilaksanakan. – Terjemahan AlHIjrah Online


AZAM BAKI SAHKAN MUHYIDDIN AKAN DIDAKWA ESOK

PUTRAJAYA: Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki, mengesahkan bahawa Tan Sri Muhyiddin Yassin akan didakwa esok.

Bercakap kepada Bernama, Azam berkata ketika ini bekas perdana menteri berkenaan masih lagi sedang diambil keterangan, selepas Pengerusi Perikatan Nasional itu tiba di Ibu Pejabat SPRM di sini, pada 11.15 pagi tadi.

Semalam, Ahli Parlimen Pagoh berkenaan menafikan dakwaan beliau ditahan SPRM ketika bermain golf di sebuah padang golf di Selangor, seperti dilaporkan beberapa portal media.

SPRM sebelum ini telah membekukan akaun parti Bersatu, dan beberapa individu termasuk Ketua Penerangan parti itu Datuk Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Program Jana Ekonomi Pemerkasaan Kontraktor Bumiputera Berwibawa (Jana Wibawa).

Perkembangan siasatan kes berkenaan mendapat liputan ramai pengamal media tempatan dan asing, selain penyokong Muhyiddin yang berkumpul di luar bangunan SPRM sejak 7 pagi tadi. —AlHijrah Online


PDRM: PEMANDU MABUK DIJEL 20 TAHUN, DENDA SEHINGGA RM150,000 RELEVAN

KUALA LUMPUR: Syor daripada kerajaan untuk menaikkan hukuman penjara sehingga 20 tahun dan denda maksimum RM150,000 dalam kes melibatkan pemandu mabuk adalah memadai.

Ketua Polis Negara, Tan Sri Abdul Hamid Bador berkata, pihaknya pernah mencadangkan hukuman penjara mandatori dikenakan terhadap golongan pesalah jalan raya itu bagi mengurangkan kes kemalangan melibatkan mereka di negara ini.

“Sekiranya Parlimen meluluskan pindaan ke atas Akta Pengangkutan Jalan 1987 itu yang membabitkan peningkatan jumlah denda dan tempoh hukuman penjara, saya amat mengalu-alukannya,” katanya di Bukit Aman hari ini.

Menteri Pengangkutan, Datuk Seri Dr Wee Ka Siong sebelum ini berkata, kerajaan akan mengusulkan agar pemandu mabuk dikenakan hukuman lebih berat iaitu penjara maksimum 20 tahun dan denda sehingga RM150,000 menerusi pindaan Akta Pengangkutan Jalan 1987.

Pindaan Akta Pengangkutan Jalan 1987 (Akta 333) seksyen 41 hingga 45 telah dipersetujui jemaah menteri pada 24 Jun lepas.

Ka Siong juga berkata, pindaan juga mencadangkan mereka yang disabitkan kesalahan boleh digantung lesen memandu sehingga 20 tahun.

Pindaan akta itu dijadualkan dibentang pada persidangan Parlimen yang sedang berlangsung.

Setakat ini, 12 kematian direkodkan angkara pemandu mabuk, manakala statistik untuk lima bulan pertama tahun ini menyaksikan lebih 800 individu yang memandu di bawah pengaruh alkohol ditahan di seluruh negara. – AlHijrah Online


PENUNTUT IPT DISYAKI BUANG BAYI DITAHAN

ARAU: Polis menahan seorang penuntut sebuah institusi pengajian tinggi (IPT)  hari ini berhubung kes penemuan seorang bayi perempuan dipercayai baharu dilahirkan yang dibalut dengan  plastik hitam di hadapan sebuah gerai berhampiran Taman Seri Wang.

Ketua Jabatan Siasatan Jenayah Kontinjen Perlis ACP Wari Kiew berkata pihaknya menerima panggilan daripada orang awam berhubung penemuan bayi itu sekitar pukul 9.10 pagi tadi dalam keadaan masih bertali pusat.

“Hasil siasatan awal mendapati Jabatan Kebajikan Masyarakat (JKM) Perlis juga telah menerima panggilan daripada seorang wanita (suspek) yang memaklumkan telah meninggalkan seorang bayi berdekatan kawasan berkenaan.

“Wanita itu juga telah meninggalkan nombor telefon setelah dipujuk oleh pihak JKM,” katanya  ketika dihubungi pemberita hari ini.

Wari berkata selepas menerima panggilan itu, JKM Perlis telah bergegas ke lokasi terlibat dan menemui seorang bayi masih bertali pusat yang dibalut dengan plastik hitam.

Beliau berkata pegawai Kementerian Kesihatan (KKM) turut ke lokasi berkenaan dan membawa bayi tersebut ke Hospital Tuanku Fauziah (HTF) Kangar bagi mendapatkan rawatan susulan.

“Bayi itu dilaporkan kini berada dalam keadaan sihat dan stabil,” katanya.

Katanya kes itu disiasat mengikut Seksyen 317 Kanun Keseksaan membabitkan kesalahan menyembunyikan kelahiran dengan niat membuang bayi.  –AlHijrah Online


WANITA BAKAR AL-QURAN DITAHAN

KUALA LUMPUR: Polis menahan seorang wanita yang disyaki membakar helaian dua naskhah al-Quran di laluan tangga tempat letak kereta sebuah premis di Jalan Ampang, di sini awal pagi tadi.

Ketua Polis Daerah Dang Wangi ACP Noor Dellhan Yahaya berkata wanita berusia 32 tahun yang bekerja sebagai pengawal keselamatan itu ditahan di lokasi kejadian pada 2 pagi selepas pihaknya menerima laporan berhubung insiden itu pada 1.51 pagi.

“Wanita itu melakukan perbuatan tersebut lebih kurang pukul 1.15 pagi. Motif suspek bertindak sedemikian masih belum jelas.

“Bagaimanapun, siasatan awal mendapati suspek menghadapi tekanan perasaan dan kesan daripada masalah keluarga,” katanya ketika dihubungi Bernama hari ini.

Beliau berkata pemeriksaan air kencing mendapati wanita itu tidak berada di bawah pengaruh alkohol dan ujian saringan dadah negatif serta tidak mempunyai rekod masalah mental.

Noor Dellhan berkata suspek kini direman selama empat hari sehingga 11 Dis ini bagi membantu siasatan kes mengikut Seksyen 295 Kanun Keseksaan dan Peraturan 25(1)(n) Peraturan-Peraturan Pendaftaran Negara 1990.

“Polis menasihati orang ramai agar tidak terlibat dengan sebarang kesalahan yang melanggar undang-undang. Tindakan tegas akan diambil mengikut peruntukan undang-undang yang berkuat kuasa,” katanya.–AlHijrah Online


MUJAHID SEDIH, KECEWA TRAGEDI MURID LELAKI TUJUH TAHUN MAUT DI TAHFIZ

PUTRAJAYA: Menteri di Jabatan Perdana Menteri, Datuk Seri Dr Mujahid Yusof Rawa mengucapkan takziah kepada keluarga pelajar lelaki sebuah maahad tahfiz di Lanchang, Temerloh, Pahang yang maut dengan kesan lebam di badan.

Mujahid turut
melahirkan rasa sedih dan kecewa apabila pihak polis turut menemui kesan lebam
pada badan mangsa yang baru berusia tujuh tahun itu.

“Saya rasa sungguh sedih apabila anak yang baru berusia tujuh tahun, baru hendak mengenal dunia menjadi mangsa.

“Saya percaya pada kecekapan pihak polis dan berharap agar hasil siasatan yang dijalankan dapat mengetahui punca kematian anak berkenaan,” katanya dalam kenyataannya di sini hari ini.

Media hari ini melaporkan
seorang murid di pusat tahfiz di Lanchang maut dipercayai dipukul selepas
ditemui dalam keadaan lemah dengan kesan lebam pada badannya di asramanya
semalam.

Murid lelaki
berusia tujuh tahun itu ditemui wardennya kira-kira jam 1 tengah hari dan
dibawa ke Klinik Kesihatan Lanchang untuk rawatan sebelum disahkan meninggal
dunia di klinik terbabit.

Mengulas lanjut, Mujahid turut mengingatkan ibu bapa agar menghantar anak mereka ke pusat tahfiz atau sekolah pondok yang berdaftar.

Katanya, ini bagi
memudahkan kerajaan serta Jabatan Agama Islam Negeri memantau segala kegiatan
kokurikulum serta aktiviti-aktiviti yang dilakukan di pusat berkenaan agar mengikut
piawaian demi memastikan keselamatan dan kebajikan pelajar terjamin. – AlHijrah
Online


50 MOTOSIKAL, EMPAT KERETA MUSNAH TERBAKAR

KUALA LUMPUR: Sebanyak 50 motosikal dan empat kereta musnah dalam kebakaran di kawasan parkir Blok C Projek Perumahan Rakyat (PPR) Intan Baiduri di sini awal pagi tadi.

Pusat Gerakan Operasi Kuala Lumpur memaklumkan, pihaknya menerima panggilan kecemasan itu pada jam 4.22 pagi seterusya menggerakkan 15 anggota serta dua jentera Fire Rescue Tender (FRT) dari Balai Bomba dan Penyelamat (BBP) Jinjang dan BBP Gombak Selatan ke lokasi.

Komander Operasi, Pegawai Bomba Kanan II Che Mohamad Azwan Che Rahim, berkata setiba di lokasi beberapa minit kemudian, pihaknya mendapati api sedang marak membakar deretan kenderaan yang berada di situ.

Beliau berkata, pasukan bomba mengambil masa tujuh minit bagi mengawal kebakaran dengan menggunakan dua aliran bantu mula.

“Sebaik saja kebakaran berjaya dipadamkan, semakan mendapati 50 motosikal dan empat kereta musnah 100 peratus dalam kejadian itu,” katanya dalam satu kenyataan, hari ini.

Ujarnya, kebakaran tidak melibatkan kemalangan jiwa dan punca kejadian masih dalam siasatan. –AlHijrah Online


SUNTIKAN HARIAN VAKSIN COVID-19 MELEPASi 150,000

KUALA LUMPUR: Jumlah suntikan harian vaksin COVID-19 melalui Program Imunisasi COVID-19 Kebangsaan (PICK) mencatatkan rekod baharu apabila 151,309 dos diberikan semalam.

Daripada jumlah keseluruhan itu 105,722 orang menerima dos pertama manakala 45,587 orang menerima dos kedua.

Menteri Penyelaras PICK, Khairy Jamaluddin menerusi Twitternya hari ini berkata, adalah penting untuk jumlah suntikan harian tersebut kekal konsisten ke arah mencapai pemberian 200,000 dos sehari.

Setakat 8 Jun 2021, jumlah keseluruhan pemberian dos 1 dan dos 2 vaksin COVID-19 di Malaysia ialah 3,790,121.

Jumlah keseluruhan pendaftaran vaksin COVID-19 pula setakat semalam 12,775,132 orang.

Perdana Menteri Tan Sri Muhyiddin Yassin sebelum ini memberi jaminan Malaysia akan mempunyai bekalan vaksin yang mencukupi dan imuniti kelompok dijangka dapat dicapai sebelum akhir tahun 2021. — AlHijrah Online


UK PRIME MINISTER RESIGN BY OCTOBER

LONDON, June 24 – David Cameron said he would resign as Prime Minister by October after Britons ignored his pleas to stay in the European Union and voted in a referendum to leave.

“I do not think it would be right for me to try to be the captain that steers our country to its next destination,”

Cameron told reporters on Friday outside his Downing Street office.

Cameron, who choked back tears, gave no detailed timetable but said there should be a new leader by the time his Conservative Party holds its annual conference in October.

“This is not a decision I’ve taken lightly but I do believe it is in the national interest to have a period of stability and then the new leadership required,” he said.

“I think it’s right that this new Prime Minister takes the decision about when to trigger article 50 and start the process of leaving the EU.”

REUTERS


COVID-19: WARGA NETIZEN JEPUN KAGUM DAN PUJI LANGKAH MALAYSIA

KUALA LUMPUR: “Malaysia memang hebat”. Itulah ungkapan diberikan oleh netizen Jepun terhadap usaha kerajaan Malaysia membendung dan mencegah jangkitan koronavirus baharu atau COVID-19.

Ia merupakan salah satu daripada seribu respons netizen Jepun kepada ciapan yang memuji garis panduan Malaysia kepada rakyatnya susulan wabak COVID-19 di China.

Berdasarkan makum balas, warga netizen ini mengalu-alukan tindakan kerajaan Malaysia dalam mengeluarkan nasihat melalui Kementerian Sumber Manusia (KSM) pada 6 Feb lalu bagi mengekang penularan COVID-19 di Malaysia.

Semuanya bermula apabila seorang pemilik akaun Twitter,  dengan nama @kurakuranet, menciap semula garis panduan KSM. Adalah dipercayai pemilik akaun @kurakuranet tinggal di Malaysia.

Seorang netizen menulis tweet dalam bahasa Jepun yang berbunyi: “Dasar Malaysia melindungi orang yang dijangkiti…yang lebih baik sebagai sebuah negara.”

Garis panduan KSM menyatakan:

“Ini adalah hebat,” ciap seorang netizen dan berkata ia berharap kerajaan Jepun akan mencontohi Malaysia.

“Ini adalah bagaimana sebuah negara yang serius perlu dalam mencegah penularan jangkitan,” ciap seorang lagi netizen.

”Contoh pengurusan risiko,” ulas seorang pemilik akaun Twitter yang turut memuji langkah kerajaan Malaysia itu.” Ini adalah untuk menunjukkan Malaysia tahu (bagaimana) menghargai sumber negara. Pada akhirnya, rakyat adalah sumber paling penting di sebuah negara,” menurut ciap tersebut.

Berikutan tercetus COVD-19 di Wuhan, China, Disember lalu, jangkitan tersebut telah menular kepada 27 negara dengan 75,725 kes dilaporkan dengan 2,128 kematian, kebanyakan di China.

Sejumlah 16,108 pesakit telah pulih daripada jangkitan tersebut. — BERNAMA


MALAYSIA NEGARA KEDUA TERBAIK DI DUNIA TANGANI COVID-19

KUALA LUMPUR: Malaysia diletakkan sebagai negara kedua terbaik dalam menangani pandemik COVID-19 lapor Agensi berita China Press.

Negara pertama terbaik diberikan kepada Taiwan.

Kedudukan itu dikeluarkan pemikir Jepun yang melakukan kaji selidik ke atas 49 negara utama yang diserang wabak berkenaan.

Malaysia memperoleh 144 mata manakala Taiwan mendapat 180 mata daripada jumlah keseluruhan 200 mata.

Kaji selidik itu dibuat dengan berpandukan dua kriteria iaitu kesan pandemik dan impak ekonomi disebabkan COVID-19.

Hong Kong diletakkan di tangga ketiga dengan 143 mata diikuti Thailand (126). China dan Korea Selatan (124), Australia (120), New Zealand (99), Jepun (95) dan Norway (90).

Amerika Syarikat yang diserang hebat virus berkenaan ditangga ke 41 dengan 24 mata manakala Peru ditangga terakhir dengan 10 mata.

Laporan kaji selidik itu menyebut, negara di Asia Tenggara memperoleh kedudukan yang tinggi disebabkan langkah berjaga-jaga yang diambil awal selepas mengesan virus baharu itu selain menutup pintu masuk negara yang memberi kesan besar terhadap kadar penularan.

Selain itu laporan juga menyebut, kesan pandemik dan impak ekonomi sebahagian besarnya bergantung kepada langkah yang diambil oleh sesebuah negara. — AlHijrah Online


LIGA ARAB TERIMA SEMULA KEANGGOTAAN SYRIA SELEPAS 12 TAHUN

ISTANBUL: Liga Arab pada Ahad memutuskan untuk menerima semula  keanggotaan Syria selepas keanggotaanya digantung selama 12 tahun, lapor Agensi Anadolu (AA).

Berucap pada sidang akhbar di Kaherah, Menteri Luar Mesir Sameh Shoukry berkata menteri-menteri  luar Liga Arab bersetuju untuk menerima semula penyertaan delegasi kerajaan Syria dalam mesyuarat Liga.

Keputusan itu buat pada mesyuarat menteri-menteri  luar negara Arab di ibu negara Mesir.

Setiausaha Agung Liga Arab Ahmed Aboul Gheit mengesahkan bahawa Syria telah diterima semula ke badan negara-negara Arab itu.

Bercakap pada sidang media yang sama, Aboul Gheit berkata jawatankuasa telah dibentuk oleh Mesir, Arab Saudi, Jordan dan Iraq dalam usaha ke arah merealisasikan penyelesaian krisis Syria.

“Jalinan hubungan normal antara Syria dan negara-negara Arab merupakan keputusan berdaulat bagi setiap negara,” katanya.

Laporan awal menyebut menteri-menteri luar negeri Arab memberi kelulusan bersyarat untuk Syria  kembali ke Liga Arab.

Menurut majalah Saudi Al Majalla, rejim Syria perlu mengambil langkah praktikal ke arah menyelesaikan krisis Syria.

Keputusan untuk menerima semula keanggotaan Syria dibuat menjelang sidang kemuncak tahunan Arab di Arab Saudi pada 19 Mei.

Syria digantung daripada badan 22 negara itu pada 2011 ekoran tindakan keras rejim terhadap protes pro-Demokrasi, yang membawa kepada perang saudara.

Rejim Syria bagaimanapun mula bertukar-tukar lawatan rasmi dan hubungan dengan beberapa negara Arab sejak beberapa bulan kebelakangan ini. — AlHijrah Online


MARA TAMATKAN PENGAJIAN 10 PELAJAR MRSM YANG TERLIBAT KES BULI

KUALA LUMPUR: Seramai 10 pelajar Maktab Rendah Sains Mara, MRSM yang dikenal pasti terlibat dalam kes buli yang tular baru-baru ini ditamatkan pengajian.

Menurut Ketua Pengarah MARA, Datuk Azhar Abdul Manaf, mesyuarat Jawatankuasa Disiplin Maktab (JDM) telah mengkaji kes tersebut dengan teliti dan mengambil keputusan menamatkan pengajian pelajar terbabit berkuat kuasa hari ini.

“Pihak MARA mengambil serius kejadian buli yang berlaku minggu lalu itu dan hukuman yang telah diputuskan ini menunjukkan pihak kita tegas dan tidak berkompromi terhadap kesalahan buli dalam kalangan pelajar-pelajar di bawah mana-mana Institusi Pendidikan MARA, IPMA mahupun tajaan MARA,” katanya dalam satu kenyataan media hari ini.

Menurut Azhar, ibu bapa pelajar terlibat telah dimaklumkan mengenai keputusan yang dibuat oleh jawatankuasa berkenaan.

Keputusan penamatan pengajian itu katanya dibuat berdasarkan garis panduan yang telah dinyatakan dalam Panduan Pengurusan Disiplin Pelajar MRSM.

“Keputusan ini kita harap ianya bukan sahaja menjadi satu pengajaran kepada pelajar yang terlibat, tetapi juga kepada pelajar-pelajar yang lain agar tidak berlaku lagi perbuatan salah laku di mana-mana institusi pendidikan di bawah MARA.

“Kita di MARA tentunya hendak melahirkan modal insan yang bukan sahaja cemerlang dari segi ilmu pengetahuan tetapi juga mempunyai sahsiah diri dan tingkah laku peribadi yang baik dan diterima oleh masyarakat,” katanya.

Tegas Azhar, MARA komited dalam menangani kes-kes buli dengan memperketatkan prosedur operasi standard (SOP) melalui penguatkuasaan peraturan sekolah. – AlHijrah Online